27 ноябр 2020, Тошкент вақти: 16:33\n2002 йилги парламент сайловида радикал исломий қарашлардаги олти партия аксиламерика руҳдаги ғоялар билан бирлашиб, Покистоннинг стратегик аҳамиятга эга бўлган Балужистон ва Шимоли-ғарбий чегара вилоятларида коалицион ҳукуматлар шакллантиришга муваффақ бўлган эди.\nБироқ “Бирлашган ҳаракат кенгаши” номи билан юритилувчи коалициянинг фаолиятидаги камчиликлар ва мамлакат бўйлаб ортида “Толибон” ҳаракати тургани айтилган зўравонликлар авж олгани туфайли исломий гуруҳлар мавқеининг путури кетди. 18 февралдаги парламент сайловида бу исломий партияларнинг жиддий мағлубиятларга юз тутиши башорат қилиняпти.\nБунинг оқибатида коалиция ичида бўлиниш юз берди, бундан ташқари, исломий партияларнинг беш йиллик ҳукмронлиги муваффақиятли бўлди, дейиш қийин ва бугун сайловчилар уларнинг ваъдаларига ишонишига ҳеч ким кафолат бермайди.\n“Покистоннинг ҳар бир вилоятида ҳукмрон куч омили бор ва у жамиятда ҳукуматнинг ютуқларига кўра баҳоланади. Шимоли-ғарбий чегара вилоятида эса бу ютуқлар жуда катта, деб бўлмайди, айниқса, ижтимоий соҳада. Шунинг учун мен, масалан, уларнинг сайловда катта натижаларга эришишига ишонмайман. Балким, вилоятнинг қишлоқ жойларида олган овозлари ҳисобига вилоят кенгашида бир-икки ўринни қўлга киритар”,- дейди лондонлик таҳлилчи Шоҳид Саъдулла.\nИсломий партиялар обрўсига мамлакат бўйлаб авж олган зўравонликлар ҳам жиддий зарар етказди. Бу партияларнинг зўравонликлар ортида тургани айтиладиган “Толибон” ҳаракатини қўллаб-қувватлаши азият чекаётган тинч аҳолига ёқмайди, албатта. Жангариларни қўллаш масаласи исломий партиялар коалицияси ичидаги бўлинишларга ҳам сабаб бўлган.\nПокистонлик минтақашунос Зоҳид Ҳусайн авж олган зўравонликлар оқибатида Покистон парламентидаги мухолифатнинг ва исломий кучларнинг кўзга кўринган сиёсатчилари сайловолди кампаниясидан воз кечишга мажбур бўлганини айтади.\n“Зўравонликларнинг авж олиши хавфи туфайли ҳатто “Жамияти уламои Ислом” гуруҳи етакчиси Мавлоно Фазлур Раҳмон сайловолди кампаниясида фаол қатнаша олмаяпти. У ўз сайлов ҳудуди, Дера Исмоил Хон қишлоғида сайловчилар билан бирорта ҳам учраушв ўтказа олгани йўқ. Зўравонликлар нафақат либерал қарашлардаги партияларга, балки диний партияларга ҳам таҳдид солаётир”,- дейди покистонлик таҳлилчи.\nУнинг айтишича, зўравонликлар ортида турган жангариларни қўллаш ёки қўлламаслик борасидаги келишмовчиликлар ҳатто “Жамияти уламои Ислом” гуруҳи ичида ҳам бўлинишга олиб келган.\nШунга қарамай, Покистон ҳукмрон доираларидаги исломий кучларнинг баъзилари аҳолининг радикал исломий кайфиятдаги қисми орасида муваффақиятга эриша олишига шубҳа қилгани йўқ.\n“Жамияти уламои Ислом” партиясидан Пешовар вилояти кенгашига номзод Мавлоно Жалил Жон душанба кунги сайловда ғалаба қозонишига ишонишини билдирди.\n“Шимоли-ғарбий чегара вилоятида диний қарашларига асосан овоз берадиган сайловчилар кўпчиликни ташкил қилади. Бу ерда одамларнинг диний қарашлар кўп нарсадан устун келади. Улар Исломни севади ва ортиқча эркинликни талаб қилмайди. Улар мусулмондир ва Ислом ўлкаларида Қуръон ва Шариатнинг амал қилишини истайди”,- дейди сиёсатчи.


19.02.20 17:10\tmsk\nUzAuto Motors матбуот хизмати фотосурати\nUzAuto Motors ишлаб чиқараётган Spark, Cobalt ва Lacetti русумидаги автомобилларнинг айрим модификацияси нархи йил бошидан ошган. Бу ҳолат автомобилларни жаҳон стандартларига оид техник регламентга амал қилган ҳолда баъзи қўшимча опциялар билан жиҳозлангани учун юз берган, деб хабар беради компаниянинг матбуот хизмати.\nLacetti седан модификациясининг нархи 528 минг сўмга ($55) ошган. Cobalt (4-чи позиция базали комплекстация билан) нархи – 50 минг сўмга ($5,2) кўпайган.\nҚўшимча опция деганда автомобилларни туманга қарши чироқ, аудиотизим, USB-порт ва Bluetooth билан жиҳозланиши назарда тутилган.\nUzAuto Motors компанияси матбуот хизматининг хабар беришича, мазкур ҳолат дилер ва ҳаридор ўртасида тузиладиган шартноманинг 2.4 бандида ҳам келтириб ўтилган.\nШартнома шартларига кўра, қўшимча опциялар киритиш билан боғлиқ равишда автомобиль (товар) нархи ўзгарган тақдирда ҳаридор ўз хоҳишига кўра тўланган тўлов суммани қайтариш шарти билан товарни қабул қилишдан воз кечиши, қийматдаги фарқни тўлаши ёки товарни етказиб берилиши мумкин бўлган бошқа модель ва модификациядагисига алмаштиришни талаб қилиш ҳуқуқига эга.\nЖорий йилнинг январь ойида UzAuto Motors компанияси ўз автомобилларини имконияти чекланган, оёқларида нуқсони бўлган ҳайдовчиларга мослаштириш учун қўл билан бошқариладиган махсус қурилма билан қайта жихозлашни бошлаганини маълум қилганди.\nҚўлда бошқариш қурилмаси харидорнинг буюртмасига асосан Cobalt, Gentra ҳамда Spark русумли автомобилларга расмий дилерлик марказларида ўрнатилади.


84 ёшли беморда аортал клапан имплантацияси муваффақиятли ўтказилди\nКасалланганлар сони 557 510 974\nСоғайганлар сони 531 363 795\nВафот этганлар 6 366 784\nТомир орқали амалга ошириладиган аортал клапан имплантацияси юқори технологик жарроҳлик операцияси ҳисобланади.\nУ беморнинг кўкрак қафасини очмаган ҳолда, чуқур умумий наркозсиз, оёқ-сон артериясига махсус катетерларни киритиш ёрдамида бажарилади.\nАмалиёт, асосан, аортал клапаннинг критик торайиши кузатилган катта ёшли кишиларда, очиқ турдаги анъанавий операцияларга қарши кўрсатмалар бўлганда ўтказилади.\nБу муолажа усули республикамизда 30 мартага яқин, вилоятлар кесимида эса сўнгги икки йилда Республика ихтисослаштирилган кардиология илмий-амалий тиббиёт маркази Қарши филиалида икки маротаба бажарилган.\nНавбатдаги шундай юқори технологик операция академик В.Воҳидов номидаги Республика ихтисослаштирилган хирургия илмий-амалий тиббиёт марказида ўтказилди.\nУнга мазкур муассаса бўлим раҳбари, тиббиёт фанлари доктори Миржамол Зуфаров, Москвадаги А.Л.Мясников номидаги кардиология маркази профессори Тимур Имаев ва тиббиёт фанлари доктори Набижон Йўлдошев бошчилик қилди.\nЭнг муҳими, амалиёт натижасида 84 ёшли бемор отахон бир неча йиллик оғир дарддан халос бўлди.\n— Операция муваффақиятли ўтди, — дейди Н. Йўлдошев. — Беморнинг аортал клапан кўрсаткичлари жарроҳлик хонасининг ўзидаёқ яхшиланди. Маҳаллий ва хорижлик мутахассислар ҳамкорлиги туфайли отахон яқинлари бағрига соғ-саломат қайтадиган бўлди.\nКелгусида бундай мураккаб жарроҳлик амалиётлари юртимизнинг барча ҳудудларида бажарилиши режалаштирилган.\nКиритилди: 21:34 14.06.2022. Ўқилди: 996 марта. Фикрлар сони: 2 та.


Орол денгизининг қуриган тубида 500 минг гектарлик ўрмонзор яратилади - Bugun.uz\nОрол денгизининг қуриган тубида 500 минг гектарлик ўрмонзор яратилади\n13:47 | 20-12-2021\nОрол денгизининг қуриган тубида 500 минг гектарлик ўрмонзор яратилади. Бу ҳақда Қорақалпоғистон Вазирлар Кенгашининг раиси Қаҳрамон Сариев 20 декабрь, душанба куни халққа йўллаган мурожаатномасида маълум қилди, дея хабар бермоқда «Bugun.uz» мухбири.\nҚайд этилишича, Қорақалпоғистонда 1 миллион 300 минг гектар майдонда янги муҳофаза этиладиган табиий ҳудудлар ташкил этилади. Жумладан, «Оролқум» биосфера резервати (Возрождение ороли) 1 миллион гектар ҳамда «Борсакелмас» буюртма қўриқхонасида 300 минг гектар майдонда муҳофаза этиладиган табиий ҳудудлар ташкил этилади.\n«Орол денгизининг қуриган тубида яъна 500 минг гектар майдонда ўрмонзорлар барпо этилади. Оролбўйи ҳудудида экологик барқарорликни таъминлаш, атроф-муҳит мониторинги тизимини такомиллаштириш ва биохилмахилликни асрашга қаратилган умумий қиймати 9,6 миллион АҚШ долларига тенг 9 та грант лойиҳаси амалга оширилади», — деди Қаҳрамон Сариев.\nУнинг сўзларига кўра, шунингдек, шаҳар ва туманлар марказида жами 280 гектар майдонда жамоат парклари ва яшил майдонлар ташкил этилади.\nЭслатиб ўтамиз, аввалроқ Шавкат Мирзиёев Орол фожиаси билан боғлиқ вазиятни оғирлаштираётган сабабларни маълум қилганди. Шунингдек, Бутунжаҳон илғор технологиялар бўйича 2021 йилги танловда Орол денгизини тиклаш бўйича инновацион режалар эълон қилинганди.


Сеулда Ўзбекистон Президенти сайловига бағишланган тақдимот бўлиб ўтди\n10:00 / 02.12.2016\nИнха университетида (Корея Республикаси) олдинда турган Ўзбекистон Президенти сайловига бағишланган тақдимот бўлиб ўтди.\nТадбир чоғида ушбу муҳим сиёсий воқеага тайёргарлик жараёнлари, сиёсий партиялардан давлат раҳбари лавозимига илгари сурилган номзодларнинг сайловолди дастурлари ҳақидаги атрофлича маълумотлар тақдим этилди.\nШу билан бирга, республикамизда бутун сайлов жараёнини тартибга соладиган, халқаро андозаларга мос салмоқли меъёрий-ҳуқуқий замин яратилганига алоҳида эътибор қаратилди.\nҚайд этилганидек, бу соҳада қабул қилинган барча қонунчилик ҳужжатлари адолат, ошкоралик ва шаффофлик тамойилларига мувофиқ равишда фуқароларнинг сайлов ҳуқуқларига қатъий риоя этилишига, сайловчиларга ўз хоҳиш-иродаларини эркин ифода этишлари учун зарур шароитларни яратишга йўналтирилган.\nТадбир чоғида тақдим этилган маълумотлар иштирокчиларда кучли қизиқиш уйғотди. Улар Ўзбекистонда сайлов тизимини такомиллаштириш бўйича олиб борилаётган ислоҳотларга, жумладан, Марказий сайлов комиссиясининг конституциявий мақоми ва мустақиллигини мустаҳкамлаш юзасидан кўрилган чора-тадбирларга ижобий баҳо бердилар.\nМасалан, Инха университети профессори Сонг Донг Ки бўлиб ўтган тақдимот ахборотга бой ва мазмундорлиги боис Ўзбекистондаги сайловолди кампанияси тўғрисида атрофлича тасаввур берганини таъкидлади. Унинг эътироф этишича, мамлакатимиз сайловларни юксак даражада ташкил қилиш юзасидан катта тажрибага эга. “Шу боис олдинда турган сайловлар фуқароларнинг юқори даражадаги фаоллиги остида ўтишига ишончим комил”, деди у.\nЎз навбатида, Сеул Миллий университетининг Осиё мамлакатларини ўрганиш бўйича илмий-тадқиқот маркази директори Канг Мюнг Гу ҳам республикамизда Президент сайлови адолатлилик ва холисликка асосланган ҳолда ўтажагига амин эканлигини айтди.\n“Ушбу муҳим сиёсий воқеа арафасида сайловларда шаффофликни таъминлаш юзасидан барча зарур чора-тадбирлар кўрилди. Сиёсий партиялардан давлат раҳбари лавозимига илгари сурилган номзодларнинг барчасига сайловолди ташвиқотини олиб боришлари, жумладан, оммавий ахборот воситаларидан фойдаланишлари учун тенг имкониятлар тақдим этилди. Сайлов жараёнида халқаро кузатувчиларнинг иштирок этиши Ўзбекистоннинг умум эътироф этилган демократик меъёрларга содиқлигини намоён қилиши баробарида сиёсий тизим барқарорлиги мустаҳкамланишига кўмаклашади”, деди эксперт.\nКемён университети Сиёсатшунослик ва халқаро муносабатлар факултетининг профессори, Корея Республикасининг Ўзбекистондаги собиқ элчиси Чон Де Ван олдинда турган сайловда халқаро кузатувчи сифатида қатнашиш имкониятига эга бўлганидан ғоят мамнун эканлигини маълум қилди.\n- Мен катта аҳамиятга эга воқеанинг шоҳиди бўламан, - деди дипломат. - Сайловда ўзбек халқи мамлакат келажаги учун овоз беради. Ўзбекистон миллий сайлов тизими шаклланишининг асосий босқичлари, сайлов жараёнини тартибга солувчи қонунчилик асосларининг ривожланиши ҳамда давлат раҳбари лавозимига номзодларнинг дастурларидан яхши хабардорман. Шу боис халқаро андозалар ҳисобга олинган ҳолда сайловларни ўтказишга кўрилган тайёргарлик юқори баҳога лойиқ эканлигини алоҳида таъкидлашни истар эдим.\nСеулга яшил йўлак орқали патрон олиб кетаётган шахс тўхтатиб қолинди\n19:03 / 21.07.2018\nЭкология учун энг хавфли шаҳарлар маълум. Тошкент нечанчи ўринда?\n11:35 / 09.06.2018\nПхеньян Сеул билан вақтини бирхиллаштириш истагини билдирди\n08:53 / 29.04.2018


Зардобнинг 13 та фойдали хусусияти - 21 Июня 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Июнь » 21 » Зардобнинг 13 та фойдали хусусияти\nСут, қатиқ ва зардобнинг шифолигини дастлаб машҳур юнон шифокори Гиппократ аниқлаган. Зардоб – қатиқ (айрондан) сузма тайёрлашда ажралиб чиққан сел (сариқ сув). Зардобда сут таркибидаги маъданли тузлар, жавҳарлар ҳамда микроэлементлар мавжудлиги кўрсатилади. Сузмада қатиқдаги оқсил, ёғ қолади, зардобга эса сув, сут қанди ҳамда витаминларнинг кўп қисми ўтади. Зардоб қайнатилиб, сўнг совитилиб ичилади. Халқ табобатида зардоб кўп хасталикларни даволашда қўлланилади (жигар, буйрак, истисқо, гипертония, бўғин оғриқлари ва бошқалар). Бинобарин, бундай серхосият неъматни сира ҳам тўкиб ташламаслик керак.\nҲозирги кунга қадар ўз аҳамиятини йўқотмаган фойдали маслаҳатлар\nСўйилган ҳайвоннинг ичак-чавоғидан таом тайёрланганда қўлланса ҳидни кетказиш учун зардоб билан билан ювилади.\nЗардоб қўшиб тайёрланган қурут қон босимини пасайтиради, иштаҳани очади, сафрони яхши ҳайдайди, чанқоқни қондиради, тумов, йўтални даволайди, уни сувда ивитиб бошга суртилса, соч тўкилишининг олдини олади.\nЗардоб сув ўрнида ишлатилиб, хамир қорилади ва нон ёпилади. Хамиртурушсиз зардобли хамирдан шифобахш чучвара, манти жилди ҳамда угра тайёрланади.\nГуруч илиқ сувда ювилгач, 5-6 соат ивитиб қўйилади, сўнгра мантиқасқон лаппагига дока ёйилади ва устига гуруч солиниб, то юмшагунча буғлаб пиширилади. Зардоб қозонга қуйилиб, пиёз ва сабзи солинади ҳамда ёғлик гўштдан думалатилган қийма солиб қайнатилади, пишгач, ҳалиги гуруч қўшилади. Қадимий мастава ана шу тарзда тайёрланади.\nЗардобнинг ҳар бир литрига бир ош қошиқ ҳисобида асал аралаштирилиб қайнатилади, совитиб, шишаларга қуйилиб, совитгичда сақланади ҳамда яхна ичимлик сифатида ёзда ичилади.\nЖиғилдон қайнаса, уч ҳўплам зардоб ичилади, бу жиғилдон қайнашини дарҳол қолдиради. Янги гўшт қайнатилиб совитилган зардобга ботириб қўйилса, бир неча кунгача айнимайди ва таъми янада яхшиланади.\n2 литр зардобга 0,5 кило қўй гўшти, 1 бош пиёз ва 2 дона шолғом солиниб пиширилган қайнатма шўрва кони фойда.\nЯрим литр зардобга 1 ош қошиқ сариёғ, бир оз мурч солиб, қайнатинг ва қаттиқ нон ботириб есангиз шамоллаганда яхши терлатади, ўралиб ётсангиз, бу яхши шифо.\nЗардоб ачиб қолган бўлса, уни илитиб, сочларни ва юзларни ювсангиз ижобий фойда оласиз.\nҚандли диабетни даволаш даврида бемор ичадиган асосий суюқлик қатиқ зардоби бўлмаслиги керак.\nСут қайнаётганда (2 литр) 2 ош қошиғида қатиқ қўшиб юборсангиз, оқсил ивиб ажралади, уни сузиб олиб, творог тайёрланг, зардобини эса қанд касали бор одамлар ичсин. Шу мақсадда қатиқ зардобини қайнатиб ичса ҳам бўлаверади.\nШарқнинг улуғ алломалари фалаж, шол дардини даволашда 3 кун ҳеч нарса емай, ичмай фақат ҳар куни кечга бориб, 1 литр қатиқ зардобини бирдан ичиб, ични ювиб, тозалаш лозимлигини тавсия қилганлар.\nКатегория: Pazandachilik / Кулинария | Ko'rganlar:: 216 | Добавил: www.BePuL.NeT | Рейтинг: 0.0/0


04.12.21-МИЛИЦИЯ бошлигига – Huquqbon\nС.РАҲИМОВ ТУМАН ИИБ БОШЛИҒИ\nНусхаси: ТОШКЕНТ ШАҲАР ИИБ БОШЛИҒИга\nБекходжаев Сафобек Юсуповичдан\nКейинги йилларда собиқ «Ўзмелиосувтранс» корхонасининг собиқ бошлиғи Икром Шарофутдинов ва унинг гумашталари, ундан мазкур корхона икки қаватли идорасини сотиб олган Аброр Толибжоновларнинг мен ва оилам аъзоларининг тинчлигини бузиш мақсадида уйимга бостириб келиши, ҳақоратлаши, дўқ-пўписа қилиши, «сени кўча разборщикларига топшираман» каби ҳатти-ҳаракатларидан яхши хабарингиз бор.\nГарчи Сиз менинг ҳол-аҳволим, турмушим билан ҳеч қачон қизиқмаган бўлсангиз–да (бундай масалалар Сизнинг хизмат доирангизга кирмаслиги мумкин), бундан буён «Хабарим йўқ» дейиш учун асос қолмаслиги учун мен қуйида ўзим ва оилам ҳақида икки оғиз маълумот бериш истагим бор.\nМен қори оиласиданман: менинг бобом ва отам Тошкентнинг танилган қорилари бўлишган. Менинг ўзим ва ўғлим қорилармиз. Баҳоли қудрат халқ хизматини бажо келтираяпмиз.\nМенга тегишли кичик бир ҳовли давлат идоралари ва корхоналари ҳудудида тўлиқ ўралган ҳолда қолиб кетган. Мазкур давлат идоралари ва корхоналари жойлашган ҳудуд (чамаси 2,5 гектар ер) аввал отам Юсуф-қори Бекходжаевга тегишли бўлиб, совет даврида бу ҳудуд, отамга ҳеч қанақа компенсация берилмасдан, давлат томонидан аста-секин ўзлаштирила бошланган. Шу тариқа отамнинг ҳовлиси идоралар ва корхоналар ичида қолиб кетган. Отамнинг вафотларидан кейин мазкур ҳовли менга ўтган бўлиб, бу ҳовлида мен ҳозирга қадар болаларим билан яшаб келмокдаман.\nМенинг 2 йил аввал вафот этган рафиқамдан 10 та фарзанд қолган. Шулардан фақат битта қизим турмуш қурган, қолганлари қўлимда. Уйлантирадиган, вояга етган камида иккита ўғлим бор. Бироқ, менинг яшаб турган ҳовлимдан бошқа уйим йўқ. Менинг меҳнат фаолиятим 35 йил ичида Қишлоқ ва сув хўжалиги вазирлигига қарашли «Ўзмелиосувтранс» корхонасида ўтган (крановщик бўлиб ишлаганман).\nКўп йиллар илгари мазкур корхона менинг уйимнинг ёнида бир иморат қура бошлаган эди. Бироқ у чала ва ташландиқ ҳолда қолиб кетди ва шўбҳали унсурлар (наркоман, алкаш, бомжлар) маконига айланди. Мен уй-жой имкониятларимни яхшилашни сўраб кўп марта давлат идораларига мурожаат қилганман. Натижа бўлмагач, ташландиқ иморатни қўлимдан келгунча таъмирлаб, унда яшай бошладим.\nКейинги йилларда «Ўзмелиосувтранс» корхонасининг собиқ раҳбари Икром Шарофутдинов корхонага тегишли ҳамма объектлар (икки қаватли идора, бир қанча омбор бинолари ва ҳоказо) ни сотиб юборди. Корхона идораси ва ташландиқ бинони тадбиркор Аброр Толибжонов сотиб олган экан. Ҳозирги пайтда у мени суд орқали шу бинодан чиқариб юбориш ҳаракатида.\nБироқ, Аброр Толибжонов идорани сотиб олгандан бери мен ва оиламга нисбатан бир неча марта тажовуз қилди. «Қорни тўқнинг қорни оч билан иши йўқ» деганларидай, бу зўравонликларга ҳуқуқ-тартибот ва прокуратура органлари, афсуски, эътибор беришмаяпти. Бу ҳолатга Аброр Толибжоновнинг ўзи аниқлик киритди: унинг гапига қараганда С.Раҳимов туман прокурори яқин қариндоши бўлар экан. Албатта, бу ҳолатда нафақат ҳуқуқ-тартибот ва прокуратура органлари, балки АДОЛАТ ҳам … ни қисиб кетишини тушуниш қийин эмас. Шунинг учун ҳам бўлса керак, А.Толибжонов менга қарши шантаж ва провокацияларини давом эттирмоқда.\n20 декабрь куни кеч соат 16 лар атрофида менинг уйимга «кофейний» рангли, ВАЗ 2106 русумли, давлат номери 30 I 62-37 «Жигули» автомашинасида уч одам келиб, улардан бири мендан паспортим, домовая книгамни, болаларнинг метрикаларини, никоҳ қоғозимни ва бошқа бир қанча ҳужжатларни олиб чиқишни талаб қилди. Ўзини таништиришини сўраганимда у хизмат гувоҳномасини кўрсатишдан бош тортди ва С.Раҳимов туман солиқ инспекциясидан ва М.М.Мирзиётов эканлигини айтди, холос. Менинг солиқ инспекциясига қандай алоқам бўлиши мумкинлигини сўраганимда, у муддаосини айтиб қўя қолди: «Нега Сиз Аброр Толибжонов устидан ёзаётибсиз?».\nКимнингдир устидан ёки бирор давлат идораси раҳбари устидан шикоят қилиш менинг конституцион ҳуқуқимдир. Бироқ, менинг А.Толибжонов устидан шикоят қилишимни солиқ инспектори текшириши лозимлигига мен тушунмадим. Башарти мен А.Толибжонов сотиб олган бинолари учун давлатга солиқ тўламаётгани ҳақида ёзган бўлсам, нега солиқ инспекторини менинг паспортим, болаларнинг метрикалари, менинг домовой китобим ва никоҳ қоғозим қизиқтириши керак? Нега прокурорни қизиқтириши лозим бўлган «Нега Сиз Аброр Толибжонов устидан ёзаётибсиз?» деган саволни дўқ-пўписа оҳангида у бериши керак?.\nМ.Мирзиётовга бу вазифани солиқ инспекцияси раҳбари бермаганига мен тўлиқ аминман. Мен яна шунга ҳам аминман–ки, у бундай топшириқни А.Толибжоновдан олган. Мазкур ҳодиса А.Толибжонов томонидан уюштирилаётган биринчи шантаж ва провокация эмас. А.Толибжонов мазкур биноларни сотиб олгандан буён оиламнинг тинчлигини бузиб келмоқда. Бу ҳақда ҳуқуқ-тартибот органлари яхши билишади. Энди, чамаси, А.Толибжонов давлат солиқ инспекцияси ходимини мени шантаж қилиш ва қўрқитиш учун юборган.\nЮқоригилардан келиб чиқиб, ўзингизнинг ваколатингиз доирасида\n– С.Раҳимов туман солиқ инспекцияси инспектори М.М.Мирзиётовнинг юқорида қайд қилинган, менга нисбатан қилган шантажи, дўқ-пўписа қилганлиги ва босим ўтказганлиги факти бўйича иш қўзғатишингизни СЎРАЙМАН.


Навоий. Шифокорни таҳқирлаган шахслар 15 суткага...\n04.11.2019 19:18 0 1951\nНавоий вилоятининг Учқудуқ туманида «Тез ёрдам» шифоркорлари таҳқирлангани хабарини берган эдик.\nКўп ўтмай Бош прокуратура матбуот хизмати қайд этилган ҳолат юзасидан суриштирув бошлангани, вазият Навоий вилояти прокуратураси назоратида экани ҳақида баёнот берди.\nБугун эса мазкур маҳкама матбуот хизмати раҳбари Ҳаёт Шамсутдиновнинг «Xabar.uz»га айбдорлар суд тартибида жазога тортилганини маълум қилди.\nУчқудуқ тумани маъмурий суди қарорига кўра, Камол Ҳикматов (07.03.1987 йилда Бухоро шаҳрида туғилган, маълумоти ўрта, ШКБ ГТКда чилангар вазифасида ишлайди, оилали, 2 нафар фарзанди бор, муқаддам ЖКнинг 168-моддаси (фирибгарлик) билан судланган) ва Элдор Пўлатов (25.06.1991 йилда Самарқанд вилояти, Пастдарғом туманида туғилган, маълумоти ўрта, ишсиз, буйдоқ) 15 сутка (ҳар бири - таҳр.) маъмурий қамоқ жазосига тортилди. Бундан ташқари, уларга нисбатан жарима жазосига ҳам тайинланган. Негаки, ҳуқуқбузарлар МЖтКнинг (Маъмурий жавобгарлик тўғрисидаги кодекс) бир эмас, учта моддасида кўрсатилган қилмишларни содир этгани исботланган. Жазо эса ҳар бир қилмиш бўйича алоҳида-алоҳида тайинланди.\nСуд қарорида ҳуқуқбузарлар ўз қилмишини тан олиб, пушаймонлик билдиришгани таъкидланади. Шунингдек, жабрланувчи (шифокор) Н.Болиқуловга ўзига етказилган моддий ва маънавий зарарлар бўйича фуқаролик судига мурожаат этиш ҳуқуқи тушунтирилган.\nshifokor Навоий ҳуқуқбузарлик\nКоронавирус 12/07, 13:33


Тошкент аэропортида iPhonе “ов”и кетмоқда\nЎзбек судяси таъбири билан айтганда "Американинг Бруклен штатида" сотиладиган iPhonе мобил телефонлари Ўзбекистонда ҳам ҳаридоргир.\nТошкент аэропортида божхона баённомасида кўрсатмасдан олиб кирилаётган ахборот технологиялари, хусусан, iPhonе қўл телефонларини мусодара қилиш ҳолатлари кўпаймоқда.\nРеспублика божхона қўмитаси расман очиқлаган статистикага кўра, жорий йилнинг ўтган 4 ойи давомида Тошкент аэропортида ахборот технологияларини ноқонуний олиб кириш бўйича 25 та ҳолат фош қилинган: қонунбузарлардан уяли телефон, электрон планшет ва компьютерлар олиб қўйилган.\nХалқаро рейслар орқали Тошкентга келаётган йўловчилар божхона ходимлари юкларни фавқулодда синчковлик билан текшираётганини айтмоқдалар.\nАэропортдаги божхона нозирлари эса фуқаролардан бож тўловидан қочмасликни талаб қилмоқдалар.\nНю Йоркдан Тошкентга парвоз қилган самарқандлик Ботир Алимардонов 20 га яқин iPhone уяли алоқа телфонини божхона баённомасида қайд этмагани учун ҳам молидан айрилган, ҳам жарима тўлаган.\nЖиноят ишлари бўйича Сирғали туман суди раиси Мурод Алимуҳамедов “Куч – адолатда” газетасига маълум қилишича, фуқаро Б. Алимардонов Жиноят кодексининг 182-моддаси (товар ёки бош қа қимматликларни Ўзбекистон Республикаси чегарасидан ноқонуний тарзда ўтказиш) бўйича айбланиб, энг кам ойлик иш ҳақининг 100 баравари миқдорида жаримага тортилган. Декларация қилинмаган 44,3 миллион сўмлик буюмлар давлат фойдасига мусодара этилган.\nСирғали туман суди раиси Мурод Алимуҳамедовнинг ишонч билан ёзишича, судланувчи “IPHON” (судья iPhone cавдо белгисини назарда тутмоқда – таҳр.) русумли уяли алоқа воситаларини Американинг “Бруклен штатида” (маҳкама раиси Ню Йорк шаҳрининг Бруклин районини назарда тутган бўлиши мумкин – таҳр.) cотиб олган.\nЖорий йил 10 май куни Бирлашган Араб Амирликларидан Тошкентга парвоз қилган фуқаро О. Раҳмоновдан ҳам 45 млн сўмлик 19 дона iPhone мусодара қилингани ҳақида хабар берилганди.\nЎзбекистон ҳудудига товарларни божсиз олиб кириш қоидаларига мувофиқ, фуқаролар шахсий фойдаланиш учун 1 донадан уяли алоқа воситаси, фотоаппарат, компьютер, телевизорни бож тўловисиз олиб киришлари мумкин. Биттадан кўп товарлар учун юк декларацияси тўлдириш ва бож тўлаш талаб этилади.


Мирзиёевнинг кўзи қаерда?! « O'zbekiston ERK Demokratik Partiyasi\nМирзиёевнинг кўзи қаерда?!\n07 May 2017 - 21:47\nЎЗБЕКИСТОН ҲУКУМАТИ АМАЛДОРЛАРИНИНГ ИФЛОСЛИКЛАРИ ТАСВИРГА ОЛИНГАН УШБУ ВИДЕОДА: Кўрмайсизми, бир журналистнинг унини ўчириш учун ҳукуматнинг бутун бир бошли “армия”си сафарбар этилган!\nЖурналист Дилдора Боймруодованинг президент Мирзиёевга қилган видео мурожаати сиз учун қизиқ бўлмаса, илтимос, ушбу видеонинг 7.17 дақиқасидан бошлаб маҳаллий амалдорларнинг бир бева аёлни, оддий фуқарони қай тарзда таҳқирлашларини томоша қилинг:\nМен Дилдорани яхши танийман.\nБева ҳолига, ногирон аҳволига бир ўғил, бир қизини гўзал хулқли қилиб вояга етказган.\nЖуда чиройли, юракка яқин шеърлар ёзади.\nҲамиша Дилдоранинг шеърларига ҳавас қилганман.\nМабодо унинг тани сиҳат, молиявий “салоҳият” бўлганида эди, шоиралар қироличаси Ҳалима Худойбердиева билан бемалол беллаша оладиган етук шоира бўлиб етишарди….\nБева аёлнинг, ногирон бир аёлнинг уйига бирлари шифокор, бирлари милиса формасида бостириб кирган бу босқничиларни кўринг!!!!\nВидеони кўздан кечирарканман, бошимдан кечирган таҳқирли кечмишларим кўз олдимда қайта тикланиб, титраб кетдим: Бунингдек хўрлик бу мамлакатда ҳақиқатни айтган, еб тўймас мансабдорларнинг ҳақиқий башарасини фош этишга журъат этган ҳар бир жасоратли халқ вакилининг қисмати. Худди мана шу тоифадаги босқинчилар гуруҳи мен истиқомат қилаётган уйга 10 кишилашиб, худди мана шу тақлид нақд тўрт бор жинояткорона бостириб киришган. Худди мана шунингдек мол-мулкларни талаш вақтида мени ҳам, (айнан мени, камера “кўзи” фақат менга қаратилганди) биргина ўзимни тасвирга олиб туришган: 3-4 нафар фуқаро кийимидаги суд ижрочилари отлиқ каззоблар, 3-4 нафар миршаб, маҳалла поспони, маҳалла оқсоқоли, маҳалла маслаҳатчиси, камига “уйини шилиб кетаётганимизда юраги “приступ” бериб, ўлиб-нетиб қолмасин, нақд балога қолиб кетмайлик” деган ташвишда (ўзларининг жинояткорона ҳаракталари оқибатини билишади-да!), ўз жонларини ўйлаб ўзлари билан “Тез ёрдам” машинаси, оқ халатли шифокорларни ҳам етаклаб келишган…. Нақд тўрт маротаба мен истиқомат қилаётган уй гарчи қонунан ўзга шахснинг хусусий мулки ҳисобланса-да, буни била туриб, хонадондаги қўлига илинган нарсани олиб, тепа қаватдан патсга югуришган…. Худди ўғрилар каби…. Дахшатнинг ўзиганси!\nЯхши, бу тасвирда лоақал Дилдорага тасврига туширишга изин беришибди. Телефонда гаплашишига кўнишибди. Гарчи тасвир ортида камерага отилсалар-да, яхшиямки, уларнинг бу жинояткорона ҳаракталарини тасврига олиб, улгуришибди….\nУлар мен истиқомат қилган хонадонга келишлари биланоқ қўлимга чанг солишган ва қўл телефонимни тортиб олишган, уй телефонининг симларини кўча безорилар каби бир тортиб, ўзиб ташлашган, миршаби мени бурчакка олиб турган!: Гуё бу хонадон уларнинг измида. Улар босқинчи. Гуё ўзга мамлактани ишғол қилишгану, бегона музофот уларнинг измида. Истаганларини қилишган. Суратга олишни истаганимда, фотоаппаратни икки бўлак қилишган…. Ўзларини чинакамига босқинчилардек, ашаддий жиноятчилардек тутишган…. Эсласам, ҳалигача ўзимни бир тўда ашаддий жиноятчилар чангалига тушиб қолгандек сезаман ўзимни…. Мен якка эдим, ёлғиз эдим, улар, қоринбойлар ўнлаб эди….\nМана бу тасвирдаги қоринбойни кўринг! Шу савлатига кучи бир аёлни кичик камерани кўтариволиб тасврига туширишга етганини қаранг! Савлатниям увол қилди бу қоринбой! Бу қорин кимларнинг ҳаққини ейиш эвазига қаппайганини Худо билади! Бир аёлни қақшатгандан кўра, билакдаги кучингни далага чиқиб кетмон чопишга сарфлаганинг яхши эмасми дейдиган мард йўқ!\nКўрмайсизми, бир журналистнинг унини ўчириш учун ҳукуматнинг бутун бир бошли “армия”си сафарбар этилган!\nБир адолатталаб аёлнинг наинки унини ўчириш, овозини буғиш мақсадида суд томонидан солинган ноқонуний жаримани ундириш учун, балки Дилдоранинг сафдошлари кўпайиб кетмаслиги учун! Боймуродова мисолида унинг издошлари кўзларини қўрқитиб қўйиш учун!\nЎзбекистон ҳукуматининг адолатталабларга “молиявий босим” ўтказиш тактикаси мавжудки, кимда-ким ҳақ-ҳуқуқини талаб қилса, амалдорларни танқид этса, ҳукуматнинг “молиявий хуружи”га учрайди.\nНавоий вилоятининг Кармана туманида истиқомат қилувчи Дилдора Боймродова ҳам ҳукуматнинг “молиявий “атака”сига” учраган журналистлардан бири….\nБугунги кунда Ўзбекистон ҳукуматининг қудрати билан “Ватан хоини”, “Халқ душмани” деган сўзларнинг туб, асл маъно-мазмуни куч билан ўзгартирилган: айни дамда Ўзбекистон ҳукуматининг тасаввури ва наздида “Ҳақталаб” киши “Халқ душмани”, “Адолатталаб” одам “Ватан хоини” саналади. Ҳақ-ҳуқуқ сўрадингизми, амалдорларнинг қилмишларига танқидий назар ташладингизми, тамом: Сизга “Халқ душмани”, “Ватан хоини” тамғаси босилади.\nАна ундан кейин номингиз қора рўйхатларда! Умр бўйи рангингиз чиқмасдан таъқибу тайзиқда юраберасиз, босимлар остида қолаберасиз… Додингизни “додангиз” ҳам эшитмайди ана ундан кейин. Негаки, сиз амалдорнинг “думини босган” “Халқ душмани” Сиз. Негаки, сиз президент Мирзиёевнинг “портали”га шикоят қилган “Ватан хоини” Сиз! Билингки, сиз амалдорнинг устидан арз қилиш учун Шавкат Миромоновичнинг қабулини сўраган “Халқ душмани” Сиз! (Аслида, босар-тусарини билмай қолган амалдорнинг душманисиз. Аммо сиртларига сув юқтиришни истамаган мансабдорлар юқорига бўрттириброқ айтишади, омон қолишлари керак-ку ахир!)\nМен нима учун юқорида “фуқаро кийимидаги суд ижрочилари отлиқ каззоблар” дедим. Бу беҳуда айтилган гап эмас.\nБу юзсиз суд ижрочиларини кўрмайсизми?: суд томонидан ноқонуний тарзда жаримага тортилган бева, ногирон аёлни “суд қарорини ижро этиш” ниқоби остида “талаш” мақсадида уялмасдан келиб ўтирибди!\nБиласизми, Навоий вилоятида, нафақат Навоийда, Респубилкамизда оқибатсиз отасидан ўн йиллаб алимент ололмай ётган болалар қанча? Биласизми, “алиментчик” оталарнинг бўйнида қанча қарздорликлари бор? То фарзанди 18 ёшга етгунга қадар тўламасдан қочиб юрганлари бир талай! Бу ёқда “мамлакатнинг эртаси” деб аталгувчи гўдаклар оч, юпун! Бироқ бу безбет суд ижрочиларининг кўзи алимент тўламай, қочиб юрган оталарни кўрмайди. Қарздорликлари миллионларни ташкил этса-да! Негаки, ОТАлардан оларини олиб қўйган! Гўдаклар оч қолса, қолсин, бироқ ижрочи “юпун” қолмасин!\nҚанчадан фанча фуқаролар “Суд қарорига асосан уйга киритиб қўйишларини” кутиб суд ижрочиларини интиқ кутиб ўтиришибди. Бироқ йиллаб ижро йўқ! Нега? Чунки, иккинчи томон ижрочига “тортиғи”ни “тўлаб” қўйибди.\nЯна бир бечора ўз уйини ноқонуний “ишғол” қилган кимсаларни суд қарорига кўра чиқариши керак. Бироқ, суд ижрочиларини кута-кута кўзлари толган, умри ҳам охирлаб қолган!\nТовламачидан қўли билан берган пулларини ололмай, қозилашиб, қарор олганлар қанча! Бироқ, қарор қўлларида-ю, пулларини ундириш учун ижрочи йўқ, ижро йўқ! Негаки, товламачи ижрочини “тоблаб” қўйганига кў-ўўп бўлган!\nДавлат бюжетидан миллиард-миллиард маблағларни ямламай ютиб қўйиб, суд ҳукмига кўра қайтаришга мажбур бўлганлар кўп. Бироқ, суд ижрочисиман деганларини давлат маблағларини туя қилганлар қизиқтирмайди. Ижроси ҳам. Негаки, улар “Халқ душмани” эмас, чунки улар “Ҳақиқатчи” эмас…. Ҳукумат раҳбарларининг (каттасидан тортиб майдасига қадар) думини босиб олган эмас улар. Улар бор йўғи молиявий талон-тарожликка йўл қўйган шунчаки майда ўғрилар…. Шу саба уларга тегишли суд қарорлари ўз ижросини ва ўз ижрочисини йиллаб кутади. Ҳатто ижро бўлмасдан қолиб кетиши ҳам мумкин. Суд ижрочиси шундай шахски, қонунни резинка каби чўзади. Резинка эса, кимнинг кучи кўп бўлса, кимда қутрат бўлса, ўша томонга чўзилади!\nЎзбекистон ҳукуматидаги суд ижрочиларининг фақат биргина юмушлари бор: адолатталаб журналистларни, ҳуқуқбонларни талаш! Ҳақ-ҳуқуқни сўрайдиган қаламкашлар, ҳуқуқбонларга оид суд қарорлари ижросини тезлаштириш, шилиш! Бунинг учун бутун бир бошли ҳокимият “аскар”ларини – милиса, поспон, маҳаллаком, маслаҳатчи…, “домком”, “партком, “подъездком” кабилардан иборат “армия”сини объект устига ташлаш, Дилдора кабиларни силласини қуритиш учун сафарбар этиш!\nҚандайин кунларга қолдик?!\nҚандайин кўргилик бу?!\n250 минг сўмлик ногиронлик нафақаси билан болаларини қандай боқсин бу бева бечора?\nБоалари қаердан иш топсин ҳақпарвар журналистнинг?\nБу давлат ўз фуқароларидан нима истайди ўзи?\nҲақ-ҳуқуқини танийдиган ҳар қандай аҳоли қатламини таъқибу таҳдидлар остида хўрлашними, ҳолдан тойдиришними, Ватанидан қувиб солишними, Ватангадо қилишними?\nНима истайди ҳукумат ҳақни таниган халқдан?\nЎзгаларнинг ҳам “кўзини очиб қўймаслиги” учунми?\nҲақ-ҳуқуқни билмаган оммани бошқариш сонлиги учунми?\nБир ногирон, бева аёлга зўғум қилишдан уялмайдими бу ҳукумат!\nЎзбекистон ҳукуматига шармандали ҳолат эмасми бу?!\nЯнги президент қаерга қараяпти?\nНега оддий фуқаросини хўрлатиб қўйаяпти?!\nНега бева, ногирон бир журналист аёлга бу қадар кескин ҳужум бўлаяпти?\nКаримов вафотидан кейин Мирзиёев тахтга келиши мумкинлиги эҳтимоли ўрмалаб қолган кезларида “Озодлик” радиосигаа “Халқ ёмғирдан қутилиб, довулга тутиладими?” деб Навоий вилоят аҳолиси саросимада” дея интервью берганлиги сабабли ҳам сазойи қилинаётгандир балки, ким билсин?….\nЭҳтимол, бир ногирон журналитсга бўлаётган ҳадсиз босимларнинг боши бу ёқдадир?:


Оёқларни сақлаб қолиш маркази – Тиббиёт маркази\nОёқларни сақлаб қолиш маркази\n“Диабетик товон” синдроми\n“Оёқларни сақлаб қолиш маркази” (ОСҚМ) – бу юртимизнинг Тошкент шаҳрида илк маротаба очилган, қандли диабетнинг оёқда учрайдиган барча асоратларини даволашга мўлжалланган хусусий тиббиёт маркази ҳисобланади. Клиника ўз фаолиятини икки йўналишда олиб боради:\nТерапевтик йўналиш: оёқлар увишиши, оғриқлар, санчишлар, сезувчанликнинг бузилиши, совуқ қотишлар, жимирлашлар, қувватсизлик, оёқнинг озиб кетиши (ангио- ва нейропатия) ва шу кабилар.\nЖарроҳлик йўналиши: оёқдаги ҳар хил турдаги яралар (трофик яралар ҳам шулар жумласидан), йирингли яралар, некротик целлюлит, тўқима ўлиши(некроз), анатомик бирликнинг некрози (қорасон, гангрена) ва шу кабилар.\nСафаров Хайриддин Чориевич 1976 йил Бухоро шаҳрида туғилган. 1998 йил Алтай Давлат Тиббиёт Университетининг “даволаш иши” факультетини аъло баҳоларга тугатди.\nҚандли диабет ва унинг асоратлари\nОрганизм қондаги қанд миқдорини меъёрида ушлаб туролмайдиган ҳолат юзага келганда қандли диабет касаллиги келиб чиқади.\nХалқаро соғлиқни сақлаш ташкилоти маълумотларига қараганда, ҳозирги кунда дунёда 420 миллиондан ортиқ одам қандли диабет касаллигига чалинган. Бу эса 40 йил олдинги кўрсаткичлардан 25% га кўп.\nҚандли диабет бу сурункали касаллик бўлиб, ундан тўла қутулиб олишнинг имконияти йўқ. Шунга қарамасдан ҳозирги замонда қондаги қанднинг миқдорини тўлақонли назорат қилиш йўллари ишлаб чиқилган. Бу эса қандли диабетга чалинган беморларнинг бошқа соғлом одамлардан ажралиб қолмасдан узоқ ва бахтли умр кўришларини таъминлайди. Бунда инсон ўзининг турмуш тарзини ва айрим одатларини ўзгартирган ҳолда тўхтатиб қолишга эришиши мумкин.\nҚардли диабет касаллиги бир неча хилга бўлинади. Булардан энг кўп учрайдиган хили бу қандли диабетнинг 2-тури ҳисобланади. Қандли диабетнинг бу турида қондаги қандни организм ҳужайралари томонидан озиқа сифатида қабул қилишига жавобгар инсулин гормони ишлаб чиқариш ё камаяди ёки (хамда) айрим сабаблар унинг тўлақонли шилашига халақит беради. Бу ўзгаришлар одатда ўрта ва кекса ёшдаги инсонларда учрайди.\nКимларда қандли диабет касаллигига чалиниш эҳтимоли катта?\nАгар инсон камҳаракат турмуш тарзини олиб борса, семизликка дучор бўлса, нотўғри овқатланса (кўп ва юқори калорияли), қон босими баланд бўлса, бу касаллик эрта бошланиш эҳтимоли кўпаяди.\nКасалликнинг келиб чиқишида ирсиятнинг ҳам катта ўрни бор.\nҚондаги қанд миқдори қандай бошқарилади?\nБарча соғлом одамларнинг қон таркибида энергиянинг асосий манбаи сифатида қанд(глюкоза) маълум миқдорда мавжуд. Қонга қанд икки йўл билан тушади:\nЎзида углеводлар сақлаган озиқ-овқат маҳсулотлари билан.\nЖигардаги глюкоза(гликоген) заҳираларидан.\nЭнергия манбаи сифатида қанд мушак хужайраси ичига (иш бажариш мақсадида), ёғ ва жигар тўқимасига (заҳира мақсадида) киради. Ошқозон ости бези ишлаб чиқарадиган инсулин гормони ёрдамида қанд (глюкоза) ҳужайралар ичига киради.\nОдам овқатлангандан кейин қондаги қанд миқдори кўтарилади. Лекин ошқозон ости бези шу захотиёқ инсулин ишлаб чиқариб, уни қонга тарқатади ва бу инсулин барча ҳужайраларнинг дарвозасини глюкоза учун очиб беради. Глюкоза ҳужайралар ичига киргандан кейин кондаги канд миқдори меъёрига қайтади. Овқатланиш оралиғида ва уйқу пайтида қондаги қанд миқдори жигардаги заҳирадан тўлдирилиб турилади. Бу жараённи ҳам инсулин назорат қилади.\n2-тур қандли диабетда ошқозон ости бези инсулин ишлаб чиқаради.\nИнсулин керакли вақтда ва керакли миқдорда ишлаб чиқарилмайди ва вақт ўтиши билан инсулин ишлаб чиқариш камайиб боради.\nНормада, айтайлик, 1 та ҳужайра “дарвозаси”ни глюкозага очиш учун 1 инсулин молекуласи керак бўлса, 2-тур қандли диабетда бир нечта инсулин молекуласи керак бўлади. Бошқача қилиб айтганда, организмнинг инсулинга бўлган чидамлилиги ошади.\nҚандли диабет ташҳисини қўйиш учун қондаги қанд миқдорини лаборатор усулда ўлчаш керак бўлади.\nҚандли диабетнинг белгилари нималардан иборат?\nҚандли диабет доимий ҳолсизлик, тез-тез чанқаш, сабабсиз озиб кетиш, очлик ҳиссиёти, тез-тез ва кўп ҳажмда пешоб келиши, яраларнинг узоқ битмаслиги, оёқларда сезишнинг пасайиши ва оғриқлар, кўриш қобилиятининг пасайиши билан намоён бўлади.\nҚандли диабет нимаси билан хавфли?\nҚандли диабет бошланишида узоқ муддат давомида беморга билинмайди. Кўп ҳолларда касаллик аломатлари рўёбга чиққанида ташҳис қўйилади. Кеч ташҳис қўйилиши ва даволашнинг кеч бошланиши эса касалликнинг оғир ва асоратлар билан кечишига сабаб бўлади.\nҚандли диабет асоратларини эрта ва кеч учрайдиган турларга бўлиш мумкин. Эрта учрайдиган асоратлар қонда қанд миқдорининг кескин пасайиб ёки кўтарилиб кетиши билан боғлиқ. Буларга гипо- ва гипергликемия, диабетик кетоацидоз ва бошқалар киради.\nҚандли диабетнинг кеч асоратларига организмнинг кўплаб орган ва тизимларига таъсир килишидан келиб чиқади. Бунда асосан бош мия, кўз, юрак ва қон томир системаси, буйраклар, асаб толалари, оёқлар ва бошка ички азолар зарарланади.\nҚандли диабет билан оғриган беморларда узоқ муддат қанд миқдорининг баланд туриши натижасида кўз касаллиги (диабетик ретинопатия) вужудга келади. Бу кўриш қобилиятининг пасайишига ва ҳаттоки унинг йўқолишига ҳам олиб келиши мумкин. Қандли диабетнинг кўзга таъсири кўриш қобилиятининг пасайишидан анча олдин бошланади. Шунинг учун қандли диабет билан оғриган касаллар доимий равишда кўз шифокори назоратида бўлишлари керак.\nҚон-томир асоратлари қандли диабетда ногиронликнинг ва ўлимнинг асосий сабабчиси бўлиб ҳисобланади. Буларга стенокардия (кўкрак соҳасидаги санчиқлар ва оғриқлар), инсульт, оёқлардаги томир касалликлари (оёқларга қон бориши ёмонлашганда келиб чиқадиган йирингли яралар ва қорасон), ўпка ва бошқа туқималарда сув йиғилиши билан кечадиган сурункали юрак етишмовчилиги ва бошқалар. Бу асоратларни қон босимининг баландлиги, қондаги холестерин ва қанд миқдорининг юқорилиги оғирлаштиради.\nҚандли диабет буйрак сурункали касалликлари сабабчилари орасида етакчи ўринни эгаллайди. Буйрак ишининг пасайиб кетиши ва ҳаттоки тўхтаб қолишига сабаб бўладиган буйракнинг энг нозик қон томирларининг жароҳати билан боғлиқ.\nАсаб толаларининг қандли диабетда жароҳатланиши (диабетик нейропатия) бу ҳам қондаги канд миқдорининг узоқ муддат баланд сақланиши билан боғлиқ. Энг кўп ҳолларда периферик нейропатия оёқларда учрайди. Бундай ҳолат оёқларда сезувчанликнинг пасайиши, санчиқлар ва оғриқлар билан кечади. Сезувчанликнинг пасайиши оқибатида бемор оёғида ортириб олган яра-чақаларни сезмаслиги мумкин. Бу жароҳатларга иккиламчи инфекция қўниши натижасида чуқур яраларга ва ҳаттоки ампутацияга сабаб буладиган қорасон касаллигига олиб келиши мумкин. Оёқда учрайдиган бу асоратлар “диабетик товон”, “ диабетик тўпиқ” ёки «диабетик оёқ” номлари билан юритилади.\nБундан ташқари қандли диабет билан оғриган беморлар оёқ қон томирларининг бекилиб, қон айланишининг бузилишидан азият чекадилар. Қон айланишининг бузилиши яраларнинг оғир кечишида, ампутациялар кўпайишида яна бир асосий омил бўлиб қўшилади. Агар бемор оёқларини ўз вақтида текшириб турса, қондаги қанд миқдорини бир меъёрда сақлаб турса, бундай хавфнинг олди олинади.\nҚандли диабет билан оғриган аёлларда ҳомиладорлик пайтида доимий шифокор назоратида бўлишни талаб қилади. Эркакларда эректил функциянинг бузилишига, овқат ҳазм килишнинг бузилишига (диабетик энтеропатия) ва сийдикни чиқаришдаги муаммоларга олиб келиши мумкин\nДиабетик товон ва уни даволаш\nХалқимиз орасида қандли диабет касаллиги тўғрисида кўпчилик маълум миқдорда маълумотга эга. Афсуски унинг аксарият ҳолатларда беморнинг ҳаёт сифатининг пасайишига, ногиронликка сабаб бўлувчи асоратлари ҳакида етарли билимга эга эмас. Қандли диабет хасталигининг асоратларидан бири бу – “диабетик товон”(“диабетик тўпиқ”, “диабетик оёқ”) синдроми.\nБу асорат қандли диабет билан оғриган касалларнинг 16-18%да учрайди.\nҚандли диабетда “диабетик товон” сўзи билан умумлаштириб қандли диабетда бемор оёғида учрайдиган барча ўзгаришлар(оёқларнинг озиб кетиши, оёқлардаги тирноқ ва жунларнинг зарарланиши, совуқ қотиш, санчиқлар, увишиш, қувватсизлик, сезувчанликнинг пасайиб бориши(оғриқ сезмайди), товон ёриқларининг пайдо бўлиши, узоқ битмайдиган йирингли яралар ҳосил бўлиши, ярадан сел оқиши, некроз ва кўпчилик ҳолатларда ампутацияга сабаб бўлувчи қорасон касаллиги) тушунилади. Бундай ўзгаришлар кўпчилик ҳолатларда оёқ бармоқларидан, айниқса биринчи бармоқдан ва жимжилоқдан, тирноқлар ёнидан, оёқнинг товон соҳасидан бошланади. Бу ўзгаришлар атрофида яллиғланиш белгиларини яъни шиш, қизариш, оғриқ, махаллий ҳароратнинг кўтарилишини ва бошқаларни кўриш мумкин.\nБу ўзгаришлар асосида узоқ муддат давомида қондаги қанд миқдорининг меъёридан баланд туриши оқибатида келиб чиқадиган диабетик нейропатия (оёқдаги асаб толаларининг зараланиши), микро- ва макроангиопатия (кичик ва катта қон томирларнинг зарарланиши) ётади.\nДиабетик нейропатия бу – қандли диабетда асаб толалари қобиғининг емирилиши (демиелинизация), озиқланишининг бузилиши (атрофия) ва структурасининг парчаланиши(дегенерация)дир. Бу гуруҳ касалларда диабетик нейропатия бошланишида оёқларда оғриқ ва ҳарорат сезувчанлигининг пасайиши билан, кечки уйқу бермайдиган санчиқлар ва тиришишлар билан намоён булади. Диабетик полинейропатия оқибатида оёқ шаклининг ўзгаришлари (деформация), тана оғирлигининг қайта нотўғри тақсимланиши натижасида товон остки юзасида қадоқларнинг ҳосил бўлиши, бу эса ўз навбатида босим яраларининг ҳосил бўлишига олиб келади. Бу яралар инфекция тушиши оқибатида йиринглаб кетади (мадда оқиши).\nБошқа гуруҳ касаллар оёқлардаги қон томирларнинг бекилиб (диабетик ангиопатия), қон айланишининг бузилиши билан мурожаат қилишади. Бундай касалларда 28% гача ампутацияларга олиб келувчи, туқималар ўлиши(некроз) билан кечадиган катта чирикли яралар, йиринг ва қорасон кузатилади. Бу касаллик бармоқ учидаги ёки товондаги узоқ битмайдиган акрал қуруқ некроз билан бошланади. Нейропатик ярадан фарқли ўлароқ бу яралар оғриқли бўлади. Инфекция қўшилиши йирингли жараённинг оғирлашишига яъни флегмоналарга, йирингли-некротик яраларга ва ҳаттоки қорасонга(гангрена) олиб келиши мумкин. Қорасон касаллиги эса ўз вақтида тор мутахассис томонидан, замонавий асбоб-ускуналар ёрдамида, синчковлик билан сифатли даволанмаса ампутацияга олиб келиши мумкин. Халқаро кўрсаткичларга мувофиқ ампутацияларнинг 70-75% қандли диабет касаллигига тўғри келади.\nКатта ҳажмдаги йирингли яраларнинг хавфли томони шундаки, бу яралардан одам танасига йирингли жараённинг захарли моддалари сурункали равишда тушиб буйрак, юрак, ўпка, бош мия ва бошқа ички аъзоларни захарлайди. Бу эса касалнинг ҳолсизлиги, қувватсизлиги, юрак уриши тезлашиши, ҳансираши, сийдик миқдорининг камайиши, иштахаси буғилиши, тана ҳароратининг кўтарилиши, асабийлашиши билан намоён бўлади. Махаллий товон териси совуқ, оқарган ва айрим ҳолларда кўкимтир рангда бўлади. Товонда, тақим остида ва ҳаттоки сонда томир уриши пасайган ёки умуман аниқланмаслиги мумкин. Буни ультратовуш доплерографияси, оёқ қон томирлари компютер томографияси аниқ кўрсатиб беради. Агар магистрал қон томир ёпилганини аниқланса касалда қон-томир жарроҳи томонидан маълум гуруҳ муолажалар(операция) ёрдамида бу қон томир очилади\nМуваффақиятли даволаш негизлари\nҚандли диабетда оёқларда учрайдиган асоратларни даволаш тактикасини ва алгоритмини ҳар бир касал учун алоҳида тузиш (индивидуал ёндашиш) – муваффақиятли даволаш негизларидан биридир. Бунда шифокор касаллик ва унинг асоратлари қай даражада чуқурлашганини, оёқнинг қон-томир системасини, микроциркуляциясини, асаб тизими ҳолатини тўлиқ баҳолаб чиқиши керак. Аксарият ҳолатларда беморда учрайдиган, қандли диабет билан чамбарчас боғлиқ булган ёндош касалликларни топиш, баҳолаш ва уларга ҳам қандли диабет билан мувофиқлаштирган ҳолда даволаш тактикасини танлаш зарур бўлади. Тез-тез учраб турадиган бу касалликларга қон босимининг баландлиги (артериал гипертензия), юрак ишемик касалликлари, юрак инфаркти ва инсультдан кейинги ҳолатлар, буйрак касалликлари (сурункали буйрак етишмовчилиги), аутоиммун касалликлар мисол бўла олади.\nМультидисциплинар ёндашув – муваффақиятли даволаш негизларидан яна бири. Бу нимани англатади?\nҲозирги даврга келиб тиббиёт ривожланиши шу даражага етганки, касалликлар ва уларнинг асоратлари, уларга ташхис қўйиш ва даволаш усуллари туғрисидаги маълумотлар жуда ҳам кенгайиб боряпти. Тиббиёт соҳасининг ўзида дунёда ҳар 3 дақиқида 1 та янгилик яратилади. Бундай катта информацион оқимни бир ёки бир неча шифокор ўзлаштириб бориши ақлга сиғмайди. Шунинг учун бизлар (йиринглар бўйича мутахассис жарроҳ, томир жарроҳи, интервенцион жарроҳ, эндокринолог, кардиолог, подиатрист, невропатолог ва бошқалар) бир жамоа бўлиб ишлаймиз. Касалларимиз даволаниш давомида доимий кардиолог, эндокринолог, жарроҳ ва бошқа мутахассислар назоратида бўлишади. Касалларимизга қондаги қанд миқдорини меъёрлаштирадиган дорилар буюрилади ва зарурат туғилганида узгартирилади (коррекция қилинади), юрак ва қон-томир, ошқозон ҳазм-қилиш, тинчлантирувчи, оғриқ қолдирувчи ва бошқа дори воситалари консилиум орқали белгиланади.\nЗамонавий, ўз исботини топган, шифокор ва касаллар ишончини қозонган, юқори самарали, зарарсиз, ва ножўя таъсирлари минимал бўлган дори воситалар ёрдамида даволаш – мувоффақиятли даволаш негизларининг кейингисидир. Касалларимиз даволаниш жараёнида антибактериал (бир неча гуруҳ), замбуруққа қарши, қоннинг қон томир ичида оқишини яхшиловчи, қон суюқлилигини оширувчи, унинг суспензион стабиллигини оширувчи, томир деворини мустаҳкамловчи, антиоксидант, антигипоксант, оёқ асаб толаларинг бутунлигини тикловчи, шиш ва яллиғланишга қарши, “уйқуда” бўлган заҳира капиллярларни “уйғатувчи” каби дори воситаларини қабул қилишади. Бу дори воситаларини бемор танасига вена орқали юбориш оёқ учун кам самарали бўлиб ҳисобланада. Бизнинг клиникамизда дорилар туғридан-тўғри сон артерияси орқали фақат битта касал оёққа юборилади. Бунда оёқдаги дори концентрацияси танадагига нисбатан анча баланд бўлади. Бу узоқ муддат (3-4 кун)га сон артериясига ўрнатилган катетер (ингичка қувур) орқали кеча кундуз тинмасдан, шприцли дозатор аппарати ёрдамида бажарилади (ДВАКТ). Бу усулда уч мингдан ортиқ касал даволаниб, 15 йиллик тажрибага эга бўлинди.\nЖарроҳлик муолажалари миниинвазив, орган ва тўқималарни максимал сақлаб қолувчи, замонавий, энг сўнгги нусхадаги асбоб-ускуналарда кўп йиллик тажрибага эга мутахасисслар томонидан бажарилиши– муваффақиятли даволаш негизларидан яна биридир. Бизнинг марказимизда оёқларни сақлаб қолиш учун зарур бўлган барча мураккаб операциялар дунё стандартларига мос равишда бажарилади. Керак бўлган ҳолларда операция икки ёки уч этапда олиб борилади. Операция пайтида жароҳатни ультратовуш ёрдамида кавитациялаш, паст қувватли лазер нурлари ёрдамида нурлаш йўлга қўйилган.\nЯраларни водород пероксиди билан ювиш, фурациллин суюқлиги билан чайиш, мазли бойламлар қўйиш (левомеколь) кам самарали, кўп ҳолларда фойдасиз ва айрим ҳолатларда эса зарарли эканлиги ўз исботини топган.\nБизнинг марказимизда яралар “gauze suction” усулида қайта бойланади. Яраларни даволашда ривожланган давлатларда ишлаб чиқарилган, яра битиши учун тўқималарга максимал қулай муҳит яратадиган интерактив полиакрилатли, гидроколлоидли, алгинатли махсус бойламлар, бактериал биоплёнкани эритувчи ва кенг кўламли бактерия ўлдирувчи (бактериоцид) суюқлик ва геллар ишлатилади.\nЯраларни махсус вакуум ёрдамида манфий босим билан даволаш самарали эканлиги бутун дунёда ўз исботини топган ва бизда кенг қўлланилади.\nКелажакда йирингли яраларни тирик стерил жарроҳлик личинкалари билан даволашни (maggot therapy, larval therapy) планлаштириляпти. Бу усул Америка, Европа, Малайзия, Эрон давлатларида кенг тарқалган.\nДаволанган касаллар сони\nТошкент шаҳар, Юнусобод тумани, 19 квартал, Деҳқонобод кўчаси, 12а уй.\nМанзил: Тошкент шаҳар, Юнусобод тумани, 19 квартал, Деҳқонобод кўчаси, 12а уй. Телефон: (+998) 97-777-1208, 99-404-1208\nCopyright © 2020 Оёқларни сақлаб қолиш маркази – Powered by Customify.


Белгиланмаган жойга маиший чиқинди ташлаган фуқаролар жазоланди\nДавлат экология қўмитасининг ҳудудий бўлимлари томонидан табиатни муҳофаза қилиш қоидаларига амал қилинишини таъминлаш бўйича ўтказилган рейдларда қонунбузарликка йўл қўйган бир қанча фуқаролар аниқланди.\nЖумладан, Тошкент шаҳар экология ва атроф муҳитни муҳофаза қилиш бошқармаси томонидан ўтказилган тезкор рейд тадбирлари натижасида, Тошкент шаҳри, Чилонзор тумани, 19-мавзедаги 21, 22 ва 23-уйлар олдида фуқаро Н.С. томонидан белгиланмаган жойга маиший чиқиндилар ташлангани аниқланди. Натижада, қонун бузилиш ҳолатига йўл қўйган фуқарога нисбатан Маъмурий жавобгарлик тўғрисидаги Кодекснинг 91/1 моддасига асосан маъмурий баённома расмийлаштирилиб, 111,5 минг сўм миқдорида жарима жазоси қўлланилди.\nНавоий вилояти, Конимех тумани Экология ва атроф муҳитни муҳофаза қилиш инспекцияси томонидан ўтказилган рейдда шу туманнинг «Шўртепа» маҳалласида яшовчи фуқаро М.И. томонидан белгиланмаган жойга қаттиқ маиший чиқиндилар ташлангани аниқланди. Ушбу ҳолат юзасидан фуқарога нисбатан Маъмурий жавобгарлик тўғрисидаги Кодекснинг 91/1 моддасига асосан маъмурий баённома расмийлаштирилди.\nҚорақалпоғистон Республикаси Экология ва атроф муҳитни муҳофаза қилиш қўмитасининг Қўнғирот тумани инспекцияси томонидан ўтказилган рейдда «Қанли» овулида яшовчи фуқаро Б.Р. томонидан белгиланмаган жойга чиқиндилар ташлангани аниқланди. Ҳолат юзасидан унга Маъмурий жавобгарлик тўғрисидаги Кодекснинг 91/1 моддасига асосан маъмурий баённома расмийлаштирилиб, 446 минг сўм жарима жазоси қўлланилди.\nНавоий вилояти, Томди туман Экология ва атроф муҳитни муҳофаза қилиш инспекцияси томонидан ўтказилган рейдда фуқаро Д.М. томонидан белгиланмаган жойга қурилиш чиқиндилари ташлангани аниқланди. Ушбу ҳолат юзасидан фуқарога нисбатан Маъмурий жавобгарлик тўғрисидаги Кодекснинг 91/1 моддасига асосан маъмурий баённома расмийлаштирилди.\nЖиззах вилояти, Экология ва атроф муҳитни муҳофаза қилиш бошқармаси томонидан ўтказилган рейдда Дўстлик тумани, «Саритепа» маҳалласида яшовчи Ў.Г. маиший чиқиндиларни машинага ортиб, белгиланмаган жойга ташлагани аниқланди. Унга нисбатан Маъмурий жавобгарлик тўғрисидаги Кодекснинг 91/1 моддасига асосан маъмурий баённома расмийлаштирилди ва 669 минг сўм миқдорида жаримага тортилди.


Темур Пўлатов (1939) | www.ziyouz.uz\nБош саҳифа Ўзбек зиёлилариТемур Пўлатов (1939)\nЧоп этилган 14.03.2016 24.02.2018 МуаллифZiyouz.uz\nЁзувчи Темур Пўлатов 1939 йилда Бухорода туғилган. Бухоро Давлат педагогика институтини, Москвадаги киносценаристлар олий курсини битирган. Унинг дастлабки қиссаси («Не ходи по обочине») 1964 йилда «Звезда Востока» журналида чоп этилади. Шундан сўнг у яратган қисса ва романлар Тошкентда, Москвада рус ва ўзбек тилларида нашр этила боради.\nАдибнинг «Бўлак манзилгоҳлар», «Болалар хори», “Душан қайсарнинг кўрган-кечирганлари» 70—80-йиллар адабиётида саргузашт жанри тараққиётига ҳисса бўлиб қўшилди. Шунингдек унинг «Бухоро хонадонининг кечмишлари», «Мулк», «Кунда-шунда», «Ғойибнинг иккинчи сафари», «Етти ҳузур-ҳаловат ва қирқ қайғу алам», «Ғойибнинг қайтиши», «Тарозий тошбақаси» каби ўнлаб йирик эпик полотнолари китобхон томонидан илиқ қарши олинган.\nТемур Пўлатов 1986 йилда ўзининг «Мулк», «Ғойибнинг иккинчи сафари», «Кунда-шунда» қиссалари ва «Бухоро хонадонининг кечмишлари» романи учун Ҳамза номидаги Давлат мукофотига сазовор бўлган. 1989 йилда эса унга Ўзбекистон халқ ёзувчиси фахрий унвони берилган.\n← Аввалги Аввалги Мавлоно Жалолиддин Румий ҳикматлари\nКейинги → Кейинги: «Ҳуррият» газетасига кўра, ХХ аср ўзбек адабиётининг энг сара асарлари


Ашгабатда туркман президентининг 21 метрли ҳайкали ўрнатилди\n29 ноябр 2020, Тошкент вақти: 12:57\nГурбангули Бердимуҳамедовга "Аркадаг" сифати 2010 йилда берилган эди.\nАшгабатда Туркманистон президенти Гурбангули Бердимуҳаммедовнинг ҳайкали ўрнатилди.\nОлтин суви югуртирилган ҳайкал 21 метр баландликда бўлиб, у “Аркадаг монументи” деб номланган. Унда президент Бердимуҳаммедов миллий кийимда, ўнг қўлини юқорига кўтариб турган ҳолатда тасвирланган.\n"Аркадаг" туркман тилида "ҳомий, хўжайин" каби маъноларни билдиради. Шунингдек, бу сўз Туркманбошига нисбатан "Бизнинг истеҳкомимиз, суянчимиз ва умидимиз" маъносида ҳам ишлатилади. Гурбангули Бердимуҳаммедовга "Аркадаг" деган сифат 2010 йилнинг 26 октябрида Туркманистон мустақиллигининг 19 йиллиги муносабати билан ўтказилган парад чоғида берилган эди.\nТуркманистон ҳукумати ҳайкал “фуқароларнинг кўплаб талаб ва илтимосларига биноан” очилганини маълум қилди.\nГурбангули Бердимуҳаммедов Туркманистонни 2007 йилдан бери бошқаради. Бунга қадар Туркманистонни бошқарган Сапармурод Ниёзовнинг ҳайкаллари ҳам у ҳали тирик бўлган вақтда ўрнатилган эди. Ниёзов "туркманбоши" сифати билан улуғланар эди.


Шавкат Султонов2021-06-02T11:47:16+05:002 Iyun, 2021|“Йилнинг энг фаол журналисти – 2021”, Интернет журналистикаси|\n«Ўрмонларни кўпайтириш ўрмонлардан доимий фойдаланувчилар томонидан ҳудудларнинг сердарахтлилигини ошириш, ўрмонларнинг нав таркибини яхшилаш, қимматли навли дарахтларни кўпайтириш ва эрозия жараёнларининг олдини олиш мақсадида махсус дастурлар асосида олиб борилади. Ўрмонларни кўпайтириш учун бериб қўйилган қишлоқ хўжалигига ва бошқа мақсадларга мўлжалланган ерлар қонун ҳужжатларига мувофиқ ўрмон фонди ерлари тоифасига ўтказилади.»\nЮқоридаги сатрлар Ўзбекистон Республикасининг «Ўрмон тўғрисида»ги Қонуннинг Ўрмонларни кўпайтириш ҳақидаги 35-моддасидан келтирилди. Ўрмонлар нафақат бойлигимиз, балки инсон умрини узайтирадиган манба ҳам ҳисобланади. Табиатнинг мусаффолигини таъминлаш, инсоннинг нафас олишини яхшилайди. Шу боис бутасимон ўсимликларни кўпайтириш орқали ўрмон фондини кенгайтириш учун юртимизда кенг кўламли ишлар амалга ошириляпти. Яқинда Шўртан ўрмон хўжалигининг Қарши тумани участкасида ташкил этилган кўргазмали семинар бунга яққол мисол бўлади.\nЖурналист ва блогерлар, ўрмон хўжалигининг туманлардаги вакиллари ва мутахассислари иштирок этган кўргазмали семинарда ўрмон хўжаликларида етиштирилган дарахт навлари, ўрмон маҳсулотлари кўргазмаси намойиш этилди.\n-Бугунги кунда республикамизда пистанинг 13 нави яратилган,-деди семинарда иштирок этган Ўрмон хўжалиги Давлат қўмитаси раиси Низомиддин Бакиров. -Республикамизда банан, киви сингари субтропик ўсимликлар ҳам парваришланмоқда. «Павлания» ва бутасимон «Лаванда» ўсимлигини етиштириш ва парваришлаш катта иқтисодий самара беради. Мақсад-ҳар бир қарич ердан самарали фойдаланиш орқали ўрмонларни кўпайтириб, Она табиатимизнинг мусаффолигини таъминлаш.\nБутасимон ўсимликларнинг афзалликлари ҳақида кўп гапириш мумкин. Ўрмонларнинг маҳсулдорлигини ошириш ўрмонларни такрорий кўпайтириш, уларнинг нав таркибини яхшилаш, ўрмон мелиорацияси ва ўрмонларни плантация усулида етиштириш қонуннинг 36-моддасида ўз аксини топган. Шу куни бу ерда маҳаллий шароитда етиштирилиб, кўпайтирилган «Лаванда» ўсимлигини экиш усуллари амалий машғулотлар орқаликўрсатилди.\n-Ҳали фойдаланилмаган ерлар анчагина,-деди Қашқадарё вилоят ўрмон хўжалиги бошқармаси бошлиғи Абдулла Ёзиев. -Бу борада воҳада кўпгина амалий ишлар қилинаётир. Баҳорги кўчат экиш мавсуми яқинлашгани сари соҳа ходимларининг масъулиятлари ҳам ошади. Юртимизни боғ-роғларга айлантириш учун ўрмон хўжалиги фондини кўпайтираверамиз. Ўрмонларни такрорий кўпайтириш, уларнинг маҳсулдорлигини ошириш, нав таркиби ва сифатини яхшилаш қонун ҳужжатларида ўз аксини топган.\nЎрмон хўжалиги Давлат қўмитаси раиси Низомиддин Бакиров журналист ва блогерларнинг саволларига жавоб қайтарди.\nP.S.Ушбу мақола 27.01.2021 йилда «farovon-yurt.uz» сайтида жойлаштирган.


Mercedes-Benz келажак автомобиллари дизайнини намойиш қилди\nГерманиянинг Mercedes-Benz компанияси Шанхай автокўргазмасида Concept A Sedan седани прототипини намойиш этди. У немис автомобилсозлик саноати намоёндасининг келажакдаги ихчам автомобиллари қандай бўлиши ҳақида тасаввур уйғотади.\nПрототип габарит ўлчамлари 4569*1869*1463 ммни ташкил этади. Ушбу концепт-кар дизайнига хос бўлган илк элементлар шу йилнинг январь ойида Aesthetics Aда намойиш қилган эди. Унинг ташқи кўриниши Mercedes SL ва AMG GT R каби моделларга ўхшаб кетади.\nАлбатта, ҳозирча, бу концепт-кар, шу сабабли компания унга ўрнатиладиган мотор ҳақида маълумот бермаган. Ҳозирги серияли ишлаб чиқариладиган Mercedes-Benz CLA 150 ва 211 от кучига эга двигателлар билан тақдим этилмоқда.\nЯнги авлод A-Class MFA модуль платформасида ишлаб чиқилади ва тўрт эшикли Audi A3 ва BMW 1-Series моделлари билан рақобат қилиши кутилмоқда. Бундан ташқари, ушбу шасси негизида йўлтанламас ҳам барпо этилади. У ўлчами бўйича B-Class моделларига яқин бўлади. У GLA моделларидан бир даража устун бўлиши айтилмоқда.\nСерияли янги авлод A-Class седани 2018 йилда ишлаб чиқилади.


Футзал. Осиё чемпионати саралаш босқичи олдидан матбуот анжумани ўтказилди\n14 октябрь, 2017, 17:07\nШу йилнинг 15–17 октябрь кунлари Эроннинг Табриз шаҳрида Марказий ва Жанубий Осиё минтақасидан футзал бўйича Осиё чемпионатига саралаш босқичи беллашувлари бўлиб ўтади.\nЎзбекистон футзал терма жамоаси “А” гуруҳидан ўрин олган бўлиб, Осиё чемпионати финал босқичи йўлланмаси учун гуруҳда Қирғизистон, Туркманистон ва Непал билан куч синашади. Бугун, 14 октябрь куни “А” гуруҳи вакилларининг бош мураббийлари иштирокида матбуот анжумани бўлиб ўтди.\nМатбуот анжуманида Ўзбекистон миллий терма жамоаси бош мураббийи Баҳодир Аҳмедов ва футзалчи Даврон Абдураҳмонов қатнашди.\n“Осиё чемпионатига саралаш босқичи формати олдингиларидан фарқ қилади. Авваллари Осиё чемпионатида 1–4 ўринларни эгаллаган жамоалар тўғридан-тўғри ОЧ финал босқичига йўл оларди. Ҳозир эса барча жамоалар гуруҳларга бўлинган ҳолда финал йўлланмаси учун курашади ва бу ўзига яраша рақобатни кучайтиради. Терма жамоамизнинг тайёргарлиги яхши ўтди ва биз бўлажак ўйинларига тайёрмиз.\nМамлакатимизда футбол ва футзалга бўлган эътибор ошиб бормоқда ва шунинг эвазига ушбу спорт тури ривожланмоқда. Осиё қитъасидаги барча жамоаларда ўзига яраша тактика мавжуд бўлиб, улар орасида кучсизлари йўқ”, – деди Баҳодир Аҳмедов.\nШундан сўнг, Непал, Қирғизистон ва Туркманистон терма жамоалари бош мураббийлари ўз фикрлари билан ўртоқлашди.\nРакеш Шреста (Непал): Саралаш босқичига тайёр бўлиб келдик. Бу ердаги жамоалар катта тажрибага эга, аммо биз Осиё чемпионати финал босқичи йўлланмасини қўлга киритиш учун Эронга келганмиз. Ҳар бир ўйинда бор кучимизни берамиз.\nАмиржон Муканов (Қирғозистон): Бизнинг жамоа янгидан шаклланмоқда, яъни, авлодлар алмашинуви амалга ошмоқда. Тажрибали ва маҳоратли футзалчиларнинг ёши ўтгани сайин, уларнинг ўрнини ёшлар эгалламоқда. Шу сабабдан Осиёда ўз ўрнимизни бироз йўқотдим. Аммо сабрли бўлишимиз ва ёшлар кучини синовдан ўтказишимиз зарур. Муваффақиятсизлик сабабларини таҳлил қилиб, яқин 3 йил учун режа тузиб қўйганмиз. Барчаси ўз изига тушади деган умиддаман.\nЁқуб Овезов (Туркманистон): Эронга биринчи келишимиз эмас. Бу ерда терма жамоа билан ўқув-машғулоларида қатнашганмиз. Жамоамиз асосан 23–25 ёшли футзалчилардан иборат. Умид қиламанки, саралаш босқичидан муваффақиятли ўтиб, ОЧ финал босқичига йўл оламиз.\nЭслатиб ўтамиз, Ўзбекистон терма жамоаси ОЧ саралаш босқичидаги иштирокини эргата, 15 октябрь куни Непал термасига қарши бошлайди. Мусобақа тақвими ва жадвалини мазкур ҳавола орқали кузатиб бориш мумкин.


Коалиция бомбалари остида 80 нафар суриялик ҳалок бўлди\n00:27 / 21.08.2017\nАҚШ бошчилигидаги ҳалқаро коалиция ҳарбий-ҳаво кучлари авиазарбалари оқибатида Сурияда тинч аҳолидан 80 киши ҳалок бўлди.\n20 августда ТАСС ахборот агентлигининг "Аль-Муядин" телеканалига иқтибос келтирган ҳолда хабар беришича, бир авиазарба Суриянинг жануби-шарқидаги Хасек вилоятининг Ал-жазъа аҳоли пунктидаги масжидга тўғри келган. Бу вақтда масжидда одамлар ибодат қилаётган бўлганлар, оқибатда 41 киши ҳалок бўлган.\nКоалиция авиациясининг Дамашқдан 520 км узоқликда жойлашган Ракка шаҳрининг Харет-ал-Бадави туманига берган зарбалари яна 40 одамнинг ҳаётига зомин бўлган. Гувоҳларнинг айтишича, бу туман ИШИД террорчи гуруҳи назоратида эмас.\nкоалиция қурбонлар авиазарбалар


Ғаройибот: Ижара уйдаги товуш - - - www.Voydoda.com - Развлекательный портал -\n25 Авг 2016(09:50)\n“Уйдагиларимиздан арзон ижара уй топганимиз ҳақида суюнчи ҳам олдик”\nАммо бу режамиз амалга ошмади. Чунки ижара эгаси “Агар тўрт киши турсаларинг ижара ҳақи ошади”, дебди. Бундан ҳафсаламиз пир бўлди. Алоҳида ижара уй қидиришга тушдик. Талаба учун нарх биринчи ўринда туради. Биз ҳам арзон уй қидирарик. Охири топдик ҳам. Ҳовли экан.\n— Уй тоза, кенг, ҳамма нарсаси бор. Фақат озода сақласаларинг бўлди, — деди миллати бошқа бўлган, кекса кампир ўзбек тилида зўрға сўзлаб. — Қизларни олиб келишни хаёлларингга ҳам келтирмаларинг. Мен мана бу рўпарадаги “дом”да тураман.\nАммо нима қилайлик? Биз бу уйни тарк этдик. “Арзоннинг оши татимас”, деб шунга айтишса керак-да!\nТеги: Ғаройибот: Ижара уйдаги товуш


Вашингтонда AҚШнинг янги сайланган президенти Жо Байден ва вице-президент Камала Ҳарриснинг инаугурация маросими бўлиб ўтмоқда.\nСайловда мағлуб бўлган Дональд Трамп тарафдорлари томонидан 6 январь куни Капитолийда бўлиб ўтган тартибсизликлар туфайли тадбирни ўтказишда жиддий хавфсизлик чоралари кўрилган.\nДемократ, собиқ вице-президент, 36 йиллик стажга эга конгресс аъзоси Жо Байден AҚШнинг 46-президенти бўлади. У 78 ёшида учинчи уринишда Оқ уйнинг овалсимон идорасини қабул қилиб олади ва тарихда энг кекса давлат раҳбари сифатида қолади.\nАҚШ инаугурация Камала Ҳаррис Жо Байден\nХориж 06/03, 15:23


"Фатвога журъатлиларингиз дўзахга журъатлиларингиздир" | Azon.uz - Ахборот-таҳлилий портал\n13:00 17.07.2018 2319\nБир киши имом Аҳмад роҳимаҳуллоҳдан сўради: Киши 100 000 ҳадис ёдлаган бўлса, фатво берса бўладими? Йўқ, деб жавоб бердилар. 200 000 ҳадис ёдлаган бўлса-чи? Йўқ, дедилар. 300 000 ҳадис ёдлаган бўлса-чи? Йўқ, дедилар. 400 000 ҳадис ёдлаган бўлса-чи, деб сўраганида, балки бўлар, дедилар.\nҲанбалий мазҳабининг буюк имомларидан бўлган ибн Шақила айтадилар, Мансур масжидида фатво бериб ўтириб, ушбу воқеани бир масалага жавоб беришда айтиб бергандим, менга бир одам хитоб қилди: Сиз шунча ҳадис ёдламагансиз, нега фатво беряпсиз?! Мен унга дедимки: Аллоҳ сизни кечирсин, мен шунча ҳадис ёдламаган бўлганим учун ёдлаган имомнинг мазҳаби билан фатво беряпман!\nЮқорида икки воқеани ҳикоя қилиб бераркан, Ибн Таймийя роҳимаҳуллоҳ айтадилар:\n"Агар фатво берувчи имомининг мазҳабидан фатво берса, илм билан фатво берибди. Зеро, у имомининг фатвосини етказувчи бўлиб, бу ишда илм доирасидан чиқмаган бўлади".\nБугун эса шундай жоҳилларни кўрасизки, 1000 та ҳадис ёдлаб-ёдламай, ҳар қандай масалада бемалол фатво беравериши етмагандек, бутун уммат тан олган мутлоқ мужтаҳид имомларнинг "хатоларини" топиб ўтиради. Бундайлар ўзларини Ибн Таймийя роҳимаҳуллоҳга нисбат берарканлар, билмайдиларки, Ибн Таймийя роҳимаҳуллоҳ юқорида айтганларидек, мазҳабга эргашиш ва мазҳаб билан фатво беришни илм билан фатво бериш ҳисоблаганлар.\nИмом Абу Ҳанифа, имом Аҳмад каби имомлар ойлаб, йиллаб ўйлаган, изланган масалаларда бугуннинг "олим"лари 2 дақиқада жавоб бериб ташлайдилар. Жавобни қаердан олдинг, десангиз, фалон ҳадис ёки фалон оятдан дейдилар. Оят-ҳадисдан ҳукм олиш учун ислом имомлари қўйган шартларнинг мингдан бири ҳам бу "аллома"ларда топилмаслигини эслатишингиз бефойда. Уларга Расулуллоҳнинг соллаллоҳу алайҳи васаллам қуйидаги ҳадислари кифоя:\n"Фатвога журъатлиларингиз дўзахга журъатлиларингиздир".\nАллоҳ бизларни ўз даражамизни унутган кўрлардан қилиб қўймасин! Жаҳаннамдан қўрқиш неъматидан айириб қўймасин!\n11:22 17.06.2019 2033


Humo Partners | Таркибий компаниялар\nHumo Partners Таркибий компаниялар\nHUMO Partners – бу жамоавий тараққиёт ғоясининг ифодаси; корпоратив қадриятларнинг ягона тизими, мақсадлар ва олдиндан кўра олиш қобилияти билан бирлашган компаниялар гуруҳи; синергия ва ривожланишнинг умумий қоидаларида тадбиркорлик муваффақиятини биз каби кўра оладиган ҳамкорлардир.\nЎзбек-Хитой Савдо Уйи − юртимиздаги тадбиркорларни ўз соҳаларида етакчи бўлган хитойлик ишлаб чиқарувчилар билан боғлайдиган Ўзбекистонга Хитойдан ускуна етказиб берадиган йирик компаниядир.\nЎзбек-Хитой Савдо Уйи ғоядан бошлаб лойиҳа ижросигача тадбиркорларга ҳар томонлама ёрдам кўрсатади, булар орасига консалтинг хизматлари, технологик ускуна, хом ашё ва материаллар ҳақидаги маълумотни излаш, шунингдек, юкларни Ўзбекистонга элтиш ишларини ташкил қилиш ва кузатиш, логистика, суғурталаш, лизинг, ускуна ишга тушириб бериш, ишлаб чиқарувчи томонидан бериладиган кафолат сервисига оид хизматларни киритиш мумкин.\nМанзил Темур Малик кўч., 146, “ТехноПлаза” ИБМ\nТелефонлар +998 (71) 207-33-77\nInternational Business Travel (IBT) хизматлари қаторига ҳар қандай мураккабликдаги иш сафарлари ва бизнес-турлар, саёҳат йўналишини ишлаб чиқиш ва энг қулай парвоз вариантларини танлашни ҳам киритиш мумкин. Мижозларга кутилаётган халқаро ва маҳаллий кўргазма ва ярмаркалар тўғрисида тўлиқ маълумот тақдим этиб борилади.\nЎзбек-Хитой Савдо Уйи билан ҳамкорлик доирасида амалга ошириладиган Хитой Халқ Республикаси билан ишлаш компания фаолиятининг устун йўналишларидан бири саналади. Мазкур ҳамкорлик ўзбекистонлик тадбиркорларга Хитойда ўтказиладиган кўплаб махсус кўргазмаларга ташриф буюриш, у ердаги заводларнинг ишлаб чиқариш ва бошқарув фаолиятидаги ўзига хос жиҳатлар билан танишиш, ўзларига керакли ускуналарни шахсан танлаш ва синаш имкониятини тақдим қилади.\nБундан ташқари IBT Ўзбекистоннинг асосий ҳамкор давлатларига, шу жумладан Жанубий-Шарқий Осиё, Яқин Шарқ, Лотин Америкаси ва Европа Иттифоқидаги мамлакатларга ҳам саёҳатларни ташкил қилади.\nТелефонлар +998 71 255-60-77, +998 90 924-00-25\nБугун CLG ташкилот ва корхоналарга фойдали лизинг шартлари, лойиҳаларни уч кун муддат ичида тез кўриб чиқиш, камида 5 турдаги ҳужжат билан келишувларни бизнес-режаларсиз тузиш хизматларини таклиф қилади.\nЎз фаолияти давомида компания 121 млрд сўмга тенг бўлган 290 та лойиҳани молиялаштирган. Иқтисодиётнинг турли жабҳалари ишлайдиган жами 242 та ташкилот CLG мижозларига айланишган.\nЛизингнинг асосий объектлари — кенг турдаги ишлаб чиқариш вазифаларини бажарадиган ҳар хил махсус техникалар ва қайтариладиган лизинг.\nТелефонлар +(998 90) 977-12-27, 955-68-00\n“ТехноПлаза” лойиҳасининг асосий ғояси — муайян аудитория: бизнес очиш, уни модернизация қилиш ва кенгайтиришни мақсад қилган бизнесмен ва тадбиркорларга зарур бўлган ускуна, хом ашё, мини-технологиялар, махсус техника, сервис ва бошқа ёндош хизматларни ишлаб чиқарадиган ва уларнинг таъминоти билан шуғулланадиганлар билан ишлайдиган марказ вазифасини бажариш.\nИшнинг асосий қисми олиб бориладиган замонавий офислардан ташқари, бизнес-марказда ускуна, махсус техника ва хом ашё намуналари, ҳамда рекламаларини махсус кўргазмали ерларда жойлаштириш; шу билан бирга, барча керакли мосламалар билан жиҳозланган конференц-залда тадбирларни ўтказиш имконияти ҳам кўзда тутилган.\nМанзил Темур Малик кўч., 146\nТелефонлар +998 71 269 93 39 (38)\nЎзбекистонда тадбиркорликни ривожлантириш мақсадида барча ҳаракатларни жипслаштирган ҳолда, ўз аъзолари ва ҳамкорларининг бизнесини технологик кучайтириш ва бошқарув сифатларини юксалтиришга доир манфаатларини халқаро даражада тарғиб қилиш.\n1. Замонавий ва технологияларни жалб қилишда ёрдам бериш.\n2. Халқаро тадбирларда иштирок этишни таъминлаш ёрдамида бошқарув персоналининг малакасини ошириш.\n3. Маҳсулот ва хизмат сифатини ошириш учун халқаро тажрибани татбиқ этиш.\n4. Ассоциация аъзолари ва ҳамкорлари, шунингдек, бошқа бизнес доиралар ўртасида самарали мулоқотни йўлга қўйиладиган платформани яратиш.\nWestern Production Technologies (WPT) компанияси Ўзбекистон бозорида бутун дунёдаги энг яхши ишлаб чиқарувчилардан турли ускуна ва хом ашёларни излаш ва етказиб бериш хизматларини таклиф қилади.\nКомпаниямизга тегишли ҳамкорлик портфели мижозларимизга ҳар хил мураккаблик ва йўналишдаги ускуналарни, шу билан бирга, юқори сифатли хом ашё материалларини нисбатан арзонроқ нархларда етказиб беришга имконият яратади.\nБиз саноатнинг турли соҳаларида фаолият юритганимиз туфайли, цехга оид ишлаб чиқариш қувватларидан тортиб кенг профилдаги тайёр заводлар, қурилиш техникаси, махсус техника, хом ашё ва материалларгача бўлган ечимларни мижозларга тақдим қила оламиз.\nЎзбекистондаги бизнес-ҳамжамиятни юксалтиришга йўналтирилган “Бизнес лабораторияси” лойиҳаси 2016 йилнинг январь ойида Тошкентда тақдим қилинган. Unique Present Media Holding, HUMO Partners ва Afisha Media компаниялари унинг ташаббускорларидир.\n- Маҳаллий ва хориж ишбилармонларининг ютуқларини ёритиш орқали Ўзбекистон бизнес-ҳамжамиятини ривожлантириш;\n- Сифатли медиа-контент тайёрлаш;\n- Инновацион бизнес-ғоялар ҳақида маълумот бериш;\n- Бизнес очиш ва уни ривожлантиришга қизиқадиган аудиторияни шакллантириш.\nТелефонлар (+99871) 235-00-85\nTexnoplaza Servis Markazi − LONKING, ZOOMLION, PALFINGER SANY, WEICHAI, RM-TEREX, Ивановец ва Everdigm компанияларининг авторизацияланган сервис-маркази.\nСервис марказ қуйидаги хизматларни кўрсатади:\n• Темир йўл станциясига келувчи техникани қабул қилиш ва тушириш.\n• Техникани сотувдан олдин тайёрлаш.\n• Техникани кўргазма майдонларида сақлаш ишлари.\n• Техникани мижозга топшириш.\n• Кафолат хизмати доирасида таъмирлаш.\n• Махсус техникани мижоз жойлашган манзилга бориб таъмирлаш ва даврий техник хизмат кўрсатиш.\n• Махсус техникани ихтисослашган сервис шартлари бўйича Ўзбек-Хитой Савдо Уйи ҳудудида таъмирлаш ва техник хизмат кўрсатиш.\n• Двигателларни капитал таъмирдан чиқариш.\n• LONKING, XCMG, SHANTUI, ZOOMLION ва бошқа техника турлари учун эҳтиёт қисмларни ишлаб чиқарувчи заводлардан тўғридан-тўғри етказиб бериш ва сотиш.\n• Даврий техник кўрик ва техникани таъмирлаш ишлари учун зарур бўлган мой, гидравлик суюқлик, фильтрларни сотиш.\n• Автошиналар сотуви.\nЎз фаолиятига тегишли ишларни амалга ошириш учун сервис марказ таъмирлаш бўлмаси ва омбор учун бинога эга. Бундан ташқари, мижоз жойлашган манзилга бориш учун техник автомобиль ҳам кўзда тутилган.\nGroundZero – бу:\n- Исталган инсон иш учун жиҳозланган жойни бир кундан бир неча ойгача ижарага олиши мумкин бўлган марказ.\n- Ижодий муҳит ҳукм сурадиган, одамлар турли мавзуларни фаол муҳокама қиладиган, янги ғояларни ишлаб чиқиб амалга татбиқ этадиган маскан.\n- Муваффақиятли инсонлар ҳамжамияти.\n- Нетворкинг, билим ва кўникмаларни кучайтиришга хизмат қиладиган хаб.\n- Бизнес-лойиҳаларни ривожлантириш майдони.\nМанзил - Темур Малик кўч., 146, “ТехноПлаза” ИБМ\n- Мустакиллик кўч.,6 (Китоб Олами)\n- Бунедкор кўч., 50 (Чилонзор)\nТелефонлар (+99871) 207-00-20\nТиббий ускуналарни етказиб беришдан ташқари MediTech компанияси қуйидаги комплекс хизматларни ҳам кўрсатиб келмоқда:\n- Зарурий ускуна бўйича мижозга бирламчи маслаҳат бериш;\n- Тиббий корхоналарнинг комплекс лойиҳалаш ишлари, бунга ускунани етказиб беришдан бошлаб, уни ўрнатиш, ўргатиш ва сотувдан кейинги кафолат хизматини кўрсатишгача бўлган босқичлар киради.\n- Тиббий ускунани етказиб бериш, ўрнатиш ва ундан тўғри фойдаланишни ўргатиш;\n- Кафолат ва сотувдан кейинги хизмат;\n- Ускуна учун талаб этиладиган регистрация ва сертификация ҳужжатларини Ўзбекистон Республикаси давлат органларида расмийлаштиришда амалий кўмак бериш.\nТелефонлар +998 90 925 88 22\n2017 йилда Ўзбекистон Глобал тадбиркорлик тармоғи - Global Entrepreneurship Network (GEN) аъзосига айланди.\nМазкур тармоқ инсонларга ўз потенциалини очиш, халқаро даражага чиқиш ва бу билан компаниянинг молиявий барқарорлиги ҳамда мамлакат иқтисодиётини кучайтиришга замин яратади.\nGEN Uzbekistan миссияси: мамлакатимизда ишбилармонларни етиштириш ва қўллаб-қуввватлашга йўналтирилган самарали дастур ва ташаббусларни аниқлаш ва жорий қилиш орқали Ўзбекистонда тадбиркорлик экотизимини ривожлантиришдир.\nАсосий қадрият ва тамойиллар:\n- Тадбиркорларни рағбатлантириш ва ишбилармонларни қўллаб-қувватлаш ҳамжамиятининг имкониятларини кенгайтириш.\n- Тадбиркорларни рағбатлантириш ва қўллаб-қувватлаш билан шуғулланадиган барча ташкилот ва субъектларни бирлаштириш.\n- Ўзбекистондаги тадбиркорлик субъектлари ва дастур бенефициарларига ижобий таъсирни ошириш.\n- Ҳамкорларимиз ва бир-биримиз билан барча ҳаракатларимизда уйғун ва профессионал бўлиш.\n- Тадбиркорлик гуллаб-яшнайдиган муҳитни шакллантириш ва қўллаб-қувватлаш.\nБизнес акселератор — бу шахсий бизнес-лойиҳа, компания ёки маҳсулотни қайта ишга тушириш ва яратиш учун энг муҳим ривожланиш босқичларидан (key steps) ўтиш орқали шахсий трансформацияни юзага чиқариш бўлиб, бу ерда сиз қисқа вақт ичида бизнесингизни кўп карра кучайтириш ва ўз малакангизни ошириш мақсадида раҳбар сифатида бизнес ечим, инструментлар тўплами, қарашлар ва йўл харитасини ишлаб чиқасиз, синайсиз ва жорий қиласиз.\nКурс муаллифларидан бири Джон Пол Кинг — коучинг соҳасида иш олиб борадиган америкалик мутахассис, The Cultural Architecture консультацион фирмасининг асосчиси, American Society for Training & Development ташкилоти томонидан таъсис этилган Award of Excellence in Leadership Trainings мукофоти лауреяти, CELA-Central Eurasia Leadership Alliance Марказий Евроосиё лидерлик академиясининг бош лектори ҳисобланади.\nGroundZero бизнес акселератори Адизес институти (Ицхак Адизес методологияси), CELA (Central Eurasia Leadership Alliance, USA), HiT (Исроил) ва бошқа мактабларнинг бир қатор методологияларини транслация қилади.\nРақобат муҳити ривожланган сари бизнес меҳнат самарадорлигини оширишга, харажатларни камайтиришга ва маҳсулдорликни кўтаришга янада фаол инвестиция қилишга интилади. Бу жараёнда ким биринчи отни қамчиласа, ўша муваффақият қозонади.\nBatiskaf Consulting шунчаки стратегияни ишлаб чиқмасдан, уни компания фаолиятига жорий қилади ва бирламчи натижаларни кўрсатишда ҳам ёрдам беради.\nBatiskaf Consulting лойиҳасининг устунликлари:\n• Эксперт-амалиётчилар – мамлакат топ-менежменти орасида энг кўзга кўринган шасхлар\n• Менторлик – Ўзбекистон бизнес элитаси вакиллларидан\n• Ижро– мутахассис нафақат стратегияни ишлаб чиқади ёки персонални ўқитади, балки буюртма берган компания раҳбарияти билан бирга уни жорий қилишда ҳам қатнашади.\n• Мослашувчанлик – экспертлар жамоаси муайян лойиҳа учун танланиб, уни амалга ошириш жараёнида ўзгариши мумкин. Мижозларимизга хизматлардан айнан компания учун керак бўлган миқёс учун фойдаланиш имконияти ҳам тақдим этилади.\n• Мажмуавийлик – кенг турдаги консалтинг хизматлари: савдо белгисини ишлаб чиқишдан тортиб, операцион бошқарувгача.\n• Ўзига хос методология – баҳолаш (компаниянинг бирламчи диагностикаси), лойиҳаларнинг жорий қилинишини назорат этиш ва энг яхши экспертларни жалб қилишга доир махсус методологиялар.\nТелефонлар +99871 200-70-04


«Тесла» қурилиши битмаган «Гигафабрика»ни ишга туширди\n16:11 / 28.07.2016\nАмериканинг Tesla Motors компанияси Невада штатида, ўзининг барча автомобиллари ҳамда Tesla нинг бошқа лойиҳалари учун литий-ионли аккумуляторлар ишлаб чиқарувчи «Гигафабрика»сини очди. Унинг расмий тақдимоти, 29 июлга белгиланган эди. Бироқ, Bloomberg ва Wired журналистлари белгиланганидан 3 кун аввал таклиф этилган.\nОАВнинг таъкидлашича, «Гигафабрика»нинг ҳудуди ва бинолари атиги 14 фоизга тайёр. Шунга қарамай, стационар қувватлаш ускунаси Powerwall учун тажрибавий батареялар ишлаб чиқариш бошлаб юборилган.\nЗаводда бўлган журналистлар ва блогерлар ишлаб чиқаришнинг автоматлаштирилганини ва кўплаб роботларни қайд этганлар.\nҲисобларга кўра, 2017 йилнинг иккинчи ярмига келиб «Гигафабрика» 31 фоизга шай бўлади. Аммо, айни заводнинг ишга туширилиши билан, компания йиллик автомобиль ишлаб чиқаришни 50 мингдан 500 мингга етказиш имконига эга бўлади. 3 йилдан сўнг, корхонада 10 минг нафаргача киши меҳнат қилади. «Гигафабрика» тўлиқ фойдаланишга топширилгач, унинг ҳудуди 930 минг квадрат метр ёки 262 та футбол майдонига тенг бўлади.


Трамп ва Клинтон ўртасидаги теледебатлар телевидениеда рекорд ўрнатди\n07:44 / 28.09.2016\nАҚШ президенти лавозимига номзодлар Дональд Трамп ва Хиллари Клинтон ўртасидаги теледебатларнинг биринчи раундини 84 млн америкалик томоша қилди. Бу АҚШда ўтказилган бундай тадбирлар тарихидаги рекорд даражадаги аудитория бўлди.\nАввалги рекорд 1980 йилда ўша пайтдаги АҚШ президенти лавозимига номзодлар Жимми Картер ва Рональд Рейган ўртасидаги дебатларда ўрнатилган. Уни 80,6 млн киши томоша қилган.\nТрамп ва Клинтон ўртасидаги дебат тахминан 1 соат 45 дақиқа давом этиб, 13 та телекомпания томонидан жонли намойиш қилинди. Nielsen ҳисоб-китобларига кўра, 2,7 млн киши дебатга твиттерда изоҳ берган.\nБу номзодлар ўртасида яна икки раунд дебат бўлиб ўтади: 9 октябрда Сент-Луисда (Миссури штати) ва 19 октябрда Лас-Вегасда (Невада штати). Бундан ташқари, 4 октябрда Фармвиллда (Виржиния штати) номзодлар ўзларига танлаган вице-президентликка номзодлар – демократ Тимоти Кейн ва республикачи Майкл Пенс учрашиши керак.


Тожикистонда сабзи нархи рекорд даражада юқорилигича қолмоқда • EastFruit\nБош саҳифа › Янгиликлар › Тожикистонда сабзи нархи рекорд даражада юқорилигича қолмоқда\nТожикистонда сабзи нархи рекорд даражада юқорилигича қолмоқда\nМуаллиф: EastFruit 6 Июл 21 6 Июл 21 010\nТожикистоннинг деҳқон ва жамоат хўжаликларида жорий йилнинг 25 июнь ҳолатига кўра 53,1 минг тонна сабзи йиғиб олинди. Ушбу маълумотни Avesta.Tj.co мамлакат Қишлоқ хўжалиги вазирлиги ҳаволасига асосланиб келтирмоқда.\nСабзининг янги ҳосили йиғиб олинаётганига қарамай, ушбу сабзавот нарх бўйича барча рекордларни янгилашда давом этмоқда. Бир килограмм сабзи 8 дан 12 сомонийгача (0,70 – 1,05 доллар) сотиляпти.\nИстеъмолчилар янги ҳосил пештахталарда пайдо бўлиши билан сабзи нархи пасаяди, деб умид қилишган эди. Аммо бундай бўлмади, сабзи ҳали ҳам қиммат.\nТожикистон Қишлоқ хўжалиги вазирлиги маълумотларига кўра, 2020 йилнинг август ойи охирига келиб, сабзи ҳосили 71 547 тоннани ташкил этди, аммо бу август ойининг охирига тўғри келади. Ҳозир бу кўрсаткич 53,1 минг тоннани ташкил этмоқда ва август ойи охирига келиб, ўтган йилги даражага етиши мумкин. Нарх тушадими-йўқми, ушбу савол очиқлигича қолмоқда.\nAгар Қишлоқ хўжалиги вазирлигининг бошқа сабзавотларни етиштириш бўйича операцион маълумотларига қайтадиган бўлсак, унда 25 июнга қадар жами 598 минг 79 тонна ҳосил йиғилган.\nХусусан, 377 минг 889 тонна пиёз, 27,1 минг тонна карам, қарийб 55,5 минг тонна помидор, 53 минг 854 тонна бодринг, 53 минг 92 тонна сабзи ва 30 минг 646 тонна бошқа сабзавот турлари йиғиб олинди.\nКартошка хусусида тўхталадиган бўлсак, 25 июнга қадар мамлакатнинг деҳқон ва жамоат хўжаликларида 116 минг 675 тонна картошка ҳосили йиғилган.


"Зенит" Ўзбекистон терма жамоасига қарши ўйинни ёпиқ тарзда ўтказишни сўради\n11 февраль, 2021, 20:59\nТеглар:Зенит | Ўзбекистон МТЖ\nАввал хабар берганимиздек, Ўзбекистон миллий терма жамоаси айни кунларда Дубай шаҳрида ўқув-машғулот йиғини олиб бормоқда.\nЙиғин давомида МТЖ аъзолари 3 та ўртоқлик учрашувида майдонга тушади. Барча ўйинлар ЎФАнинг YouTube платформасидаги расмий саҳифасида жонли эфирда трансляцияси қилиниши режа қилинган эди. Бироқ эртага Миллий жамоамизнинг NAS спорт мажмуасида “Зенит” клубига қарши ўтадиган назорат ўйини трансляция қилинмайдиган бўлди.\n“Зенит” томони Россия чемпионати 2-давра беллашувлари олдидан мазкур баҳс улар учун муҳим аҳамият касб этиши, мураббийлар штаби ушбу учрашувда жамоанинг якуний тактик режасини синаб кўриши сабабли мазкур баҳсни видео трансляция қилмасликни сўраган.\nЎзбекистон миллий терма жамоаси "Зенит"га йирик ҳисобда мағлуб бўлди\nФото Ўзбекистон МТЖ - "Зенит": Асосий таркибимиз маълум\nЭртанги ўйин олдидан Ўзбекистон МТЖ машғулот ўтказди (фото)


2021 йил 1-чоракда Ўзбекистондаги энг фаол банклар аниқланди » Самарқанд вилоят Ахборот ва оммавий коммуникациялар бошқармаси\nСоҳа бўйича қабул қилинган дастурлар\nЯнварь 2021 (16)\nОктябрь 2020 (11)\nСентябрь 2020 (14)\nИюнь 2020 (15)\nОктябрь 2019 (35)\n“Қилган ишимиздан қиладиганларимиз кўп...”\nСамарқандга «Спутник V» вакцинаси келтирилди\nЎзбекистон Журналистлари ижодий уюшмаси “Йилнинг энг фаол журналисти” танловини эълон қилади\nКинематография агентлиги Самарқанд вилояти ҳокимлиги билан ҳамкорликда Ялангтўш Баҳодир ҳақида фильм суратга олади\nРамазон Ҳайити 13 май кунига белгиланди. Ўзбекистонликлар 4 кун дам олади\n07 май 2021, Пятница\nЎзбекистон радиосининг Иккинчи жаҳон урушидаги ғалабага қўшган ҳиссаси\nХалқ депутатлари Самарқанд вилояти Кенгаши ҳузуридаги жамоат фонди Давлат грантлари ажратиш учун 1-тур танловни эълон қилади\n06 май 2021, Четверг\nИккинчи жахон уруши устидан қозонилган ғалабанинг 76 йиллиги кенг нишонланмоқда\nУрушда бедарак йўқолган ўзбек жангчисининг хоки ватанига келтирилди\nСамарқандда “Ишга марҳамат” мономаркази очилди\n05 май 2021, Среда\n«Агарда очиқлик ва сўз эркинлиги курси давом этмаса, ахборот маконимизни яна бошқаларга бериб қўйишимиз ҳам мумкин», — Дилшод Саиджанов\nСамарқанд вилоят Ахборот ва оммавий коммуникациялар бошқармаси » Янгиликлар » 2021 йил 1-чоракда Ўзбекистондаги энг фаол банклар аниқланди\n2021 йил 1-чоракда Ўзбекистондаги энг фаол банклар аниқланди\n28 апрель 2021, Среда\nИқтисодий тадқиқотлар ва ислоҳотлар маркази томонидан Ўзбекистондаги 31 та тижорат банклари учун “Банклар фаоллик индекси” ишлаб чиқилди. Мазкур индекс асосида ҳар чоракда банклар рейтинги янгилаб борилмоқда.Индекс қўйидаги кўрсаткичлар бўйича ҳисобланган:\n• Молиявий воситачилик\n• Молиявий оммабоплик\n• Капитал етарлилиги\n• Активлар сифати\n• Бошқарув самарадорлиги\n• Даромад олиш салоҳияти\nУшбу тадқиқот банк тизими активлари таркибида хусусий сектор улуши ўзгаришлари, шунингдек, банк соҳасидаги ислоҳотлар ва трансформация жараёнлари самарадорлигини доимий равишда баҳолаб бориш учун ўтказилмоқда.\nБанкларни трансформация қилиш жараёнлари аҳолининг турли қатламларининг молиявий хизматларга бўлган талабини қондиради, ҳудудларни банк хизматлари билан қамраб олади ва ижтимоий-иқтисодий дастурларни амалга оширишга ҳисса қўшиши кутилмоқда.\nТаъкидлаш керакки, 2018 йилда 4 мингдан ортиқ жисмоний шахслар масофавий банк хизматларидан фойдаланган бўлса, 2021 йил 1 январь ҳолатига ушбу хизматлардан фойдаланувчилар сони қарийб 14 мингга етди, бу эса банк секторида рақамли технологиялардан фойдаланиш қамровининг сезиларли даражада ошганлигидан далолат беради.\n2021 йил 1 март ҳолатига республика банк тизими активлари 366,2 трлн. сўмни (2020 йил 1 мартга нисбатан ўсиш – 31,3 фоиз), мажбуриятлари – 306,6 трлн. сўмни (ўсиш – 38,3 фоиз), капитал 59,5 трлн. сўмни (ўсиш – 12,4 фоиз) ташкил этди. Ҳозирги кунда банк тизимида 55 мингдан зиёд киши фаолият олиб бормоқда.\nБанклар икки гуруҳга ажратилган – йирик банклар ва кичик банклар. Рейтинг ҳар бир гуруҳ учун алоҳида тузилади.\n*Кичик банклар гуруҳига Тошкент шаҳрида ёки республиканинг фақат бир ҳудудида фаолият олиб бораётган банклар киритилган.\nЙирик банклар фаоллик рейтинги\n2021 йил 1 чорак учун\n17 та йирик банклар орасида Капиталбанк ўтган йилнинг 2-чорагидан буён\n1-ўринни сақлаб қолмоқда. Капитал етарлилиги, даромад олиш салоҳияти ва бошқарув самарадорлиги бўйича юқори натижалар Капиталбанкка умумий рейтингда ўз ўрнини мустаҳкамлашга ёрдам берди.\nХусусан, банкнинг муддатли депозитларининг кредитларига нисбати 78 фоизни ташкил этди. Бошқа банклар ва молия институтларидан олинган маблағлар улуши 3,5 фоизга етди. Ҳукуматдан (Молия вазирлиги ва Ўзбекистон Тикланиш ва тараққиёт жамғармасидан) олинган маблағлар улуши 0,8 фоиз пунктга ошиб,\n1,3 фоизни ташкил этганига қарамай, банк мажбуриятлари таркибидаги улуши энг паст кўрсаткичлардан бири бўлиб қолмоқда.\nТраст банк умумий рейтингда 2020 йил 4-чоракдаги ўрнидан 2 поғона кўтарилиб, 2-ўринни эгаллади. Мазкур банк капитал етарлилиги, бошқарув самарадорлиги, даромад олиш салоҳияти ҳамда ликвидлилик бўйича етакчи банклардан бирига айланмоқда. Хусусан, ликвидликни қоплаш коэффициенти Марказий банк томонидан белгиланган меъёрдан 5,2 баробар юқори ҳисобланади.\nАлоқа банк давлат улуши мавжуд йирик банклардан бири сифатида умумий рейтингда 3-ўринни сақлаб қолди. Ушбу банк молиявий воситачилик, капитал етарлилиги ва активлар сифати бўйича яхши натижаларни кўрсатди.\nБанкнинг муддатли депозитларининг кредитларига нисбати 56 фоизни ташкил этди, бу эса давлат улуши мавжуд бошқа банклардаги кўрсаткичдан юқоридир. Бошқа банклар ва молия институтларидан олинган депозитлар ва кредитларнинг жами мажбуриятларидаги улуши 26 фоизга етган бўлса, ҳукуматдан олинган қарзлар улуши эса 11 фоизни ташкил этди. Бу банк тизими ўртача кўрсаткичидан (17 фоиз) кам ҳисобланади.\nЖорий йил 1-чоракда Микрокредитбанк ва Ўзсаноатқурилиш банк умумий рейтингда энг юқори кўтарилишга эришди. Ушбу банклар ўтган йилнинг\n4-чорагидаги позициясидан 4 поғонага юқорилади.\nКичик банклар фаоллик рейтинги\n2021 йил 1-чорак\nЖорий йилнинг 1-чорагида Ўзбекистоннинг 14 та кичик банклар учун фаоллик рейтингида учта етакчи банклар (Давр банк, Зираат банк ва Универсал банк) 2020 йил 4-чорагига нисбатан ўзгаришсиз қолди.\nДавр банк ва Универсал банк молиявий оммабоплик бўйича энг юқори натижаларни намойиш этди. Зираат банк капитал етарлилиги ва бошқарув самарадорлиги бўйича етакчи банклардан бири бўлиб қолмоқда.\n*Батафсил таҳлил «Экономическое обозрение» журналининг навбатдаги сонида чоп этилади.\n*Тадқиқот методологияси ва батафсил маълумотларни ўз ичига олган тўлиқ ҳисобот Иқтисодий тадқиқотлар ва ислоҳотлар марказига сўров бўйича тақдим этилади.\nМурожаат учун: Тел.: (+998) 78 150-02-02\nХ.С. Хамидов, Марказ бош илмий ходими\n26 апрель 2021, Понедельник\n«Vision 2030»: Саудия Арабистонининг Ўзбекистонга янгича назари\n26 февраль 2021, Пятница\nМАТБУОТ КОТИБЛАРИ ФАОЛИЯТИ БАҲОЛАНДИ\n13 май 2020, Среда\nИқтисодий тадқиқотлар ва ислоҳотлар маркази сўровнома ўтказди\n27 апрель 2020, Понедельник\nИстеъмолчилар фикрини ўрганиш бўйича сўровнома ўтказилмоқда\n06 август 2019, Вторник\nЎзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги директори Комил Алламжонов билан интервью\nЎзбекистон Республикаси Президенти Администрацияси ҳузуридаги\nАхборот ва оммавий коммуникациялар агентлиги\nСамарқанд вилоят ахборот ва оммавий коммуникациялар бошқармаси\n02 апрель 2021, Пятница\n“Китобхонлик ҳафталиги”га марҳамат!\n02 ноябрь 2020, Понедельник\n12 октябрь 2020, Понедельник\nҲАФТАЛИК БРИФИНГЛАР ЖАДВАЛИ\n17 сентябрь 2020, Четверг\n“ЁШ КИТОБХОН” ТАНЛОВИГА АРИЗАЛАР ҚАБУЛ ҚИЛИНМОҚДА!\n16 сентябрь 2020, Среда\n22 июль 2020, Среда\nСАМАРҚАНД ВИЛОЯТИДАГИ АХБОРОТ ХИЗМАТИ РАҲБАРЛАРИНИНГ ЯРИМ ЙИЛЛИК ФАОЛИЯТИ БАҲОЛАНДИ\n14 июль 2020, Вторник\n"Havaskor shoirlar" online tanloviga marhamat\nЎзбекистон Республикаси Президенти Фармон ва Қарорлари\nЎзбекистон Республикаси Вазирлар Маҳкамасининг қарорлари\n©2020 Самарқанд вилоят ахборот ва оммавий коммуникациялар бошқармасининг расмий сайти. Муаллифлик ҳуқуқлари ҳимояланган. Сайтдаги маълумотлардан тўлиқ ёки қисман фойдаланилган ҳолатларда Самарқанд вилоят ахборот ва оммавий коммуникациялар бошқармаси веб-сайти манба сифатида кўрсатилиши шарт.


“Бир ўғлим шу касаллик қурбони бўлганди, энди иккинчисидан ажраламанми?!” - сўзларида дард, кўзларида қайғу бор ота-оналар\n14:30 / 16.07.2021\nЖаннатнинг райҳонлари саналмиш болалар ҳар биримизнинг кўз қорачиғимиз, умрнинг мазмуни. Йиллар давомида ота-она биргина орзу – боласининг камолини кўриш иштиёқи билан яшайди. Уларнинг хасталаниши оламдаги энг оғир кулфатлардан бири. Шу кўргиликни бошдан кечираётган оталар, оналар сўзларида дард, кўзларида қайғу зоҳир.\nБолаларни даволаб савоб олмоқчи бўлган бола\nСаидазизхон билан гаплашиб болаликнинг беғуборлигини ҳам, кексаликнинг донолигини ҳам кўриш мумкин. Бир муддат аввал оққонга чалиниб, оёқ-қўллари шишиб, юра олмай қолган бола шифокорларнинг саъй-ҳаракатлари билан оёққа турди.\n“Болага битта тикан кирса, онага ўн баравар оғриқ бўларкан. Ҳар куни ҳадикда яшайсиз. Бу касаллик шунга мажбур қиларкан. Ўғлим шифокор бўлмоқчи, болаларни даволамоқчи” деб кўзига ёш олади онаси. Бу дард Саидазизнинг орзуларини ҳам ўзгартирди. У келажакда савоб умидида болаларни даволамоқчи.\nСаидазизхон Эшонхоновга оид маълумотлар:\nАгробанк: 8600 0417 8362 8127 онаси Шаҳноза Йўлдошева номида\nВиза: 4187 8000 0025 3997 онаси Шаҳноза Йўлдошева номида\nТелефон: +998909908674 (онаси)\nШу дард менга келсин эди...\nНамангандан даво истаб келган Ойдина умрининг келинлик давридай ширин палласида синовга учради. Жажжи чақалоғини меҳр билан парвариш қилишни истаса-да, унинг умри касалхоналарда ўтмоқда. Оталик меҳри сабаб қизи билан тенг азоб чекаётган Қудрат аканинг кўзларида чексиз мунгни кўриш мумкин.\n“Илик кўчириш муолажаси ёрдам беришини айтишди. Ҳовлимизни сотувга қўйганман. Лекин қиммат операция бўлгани учун уйни пулиям етмас экан. Шу қизим тузалиб кетса бўлди. Ҳамма нарсага розиман. Шу дард менга келсин эди дейман, қизим қийналиб кетди” дея йиғлайди ота.\nЙўлдошева Ойдинага оид маълумотлар:\nЎзкард: 8600 0604 6828 7777 Йўлдошева Ойдина номида\nСбербанк: 5469 5500 4781 3784 Йўлдошева Ойдина номида\nТелефон: +998906939790 (отаси)\nИккинчи фарзандимни ҳам йўқотишни хоҳламайман\n“Талоғида катталашиш пайдо бўлди, уни олдирдик. Ундан сўнг жигарида, буйрагида, ўт қопида ўзгаришлар пайдо бўлди. Зудлик билан илик кўчириш операцияси ўтказилиши кераклигини айтишди шифокорлар. Бундан олдинги ўғлим ҳам шу касалликдан вафот этганди. Иккинчи фарзандимни ҳам йўқотишни хоҳламайман” - онанинг сўзларидан юрак эзилади.\nШаҳриёрнинг отаси айни вақтда дори-дармонлар учун пул топиш илинжида хорижда ишлайди. Болакайнинг соғайиб кетиши учун уйларини ҳам сотувга қўйишган.\nЯздонов Шаҳриёрга оид маълумотлар:\nЎзкард: 8600 0423 0233 8487 онаси Ойбаҳор Давронова номида\nСбербанк: 4276 5500 8140 7747 отаси Камол Эрдонов номида\nТелефон: +998933547511 (онаси)\nҚизим ўлиб қолмасин...\nНозима исмли бу жажжи қизалоқ ўзининг қандай дард билан курашаётганини билмайди. Онаси Севара ҳам оққон ҳақида бирор марта эшитмаган. Лекин улар бугун ҳар бир лаҳзада бу даҳшатни ҳис қилиб яшашади.\n“Қизим ўлиб қолишидан қўрқаман. Ҳамма нарсамизни сотиб даволатдик, етмаганини қарз олдик. Қарзга ботиб қолдик ҳозир” дейди Севара.\nНозима Абдусаматовага оид маълумотлар:\nЎзкард: 8600 0417 9568 9125 онаси Севара Бўтаёрова номида\nЎзкард: 8600 0304 3834 4446 онаси Севара Бўтаёрова номида\nТелефон: +998975359460 (онаси)\nҚилинган савоб ва эзгу амалларнинг ажри юз баробар ортиғи билан бериладиган кунлар арафасида турибмиз. Ўзи ота-она бўлган ҳар бир инсон уларнинг изтиробларини ҳис қилишади. Ҳеч бир бемор бола яхшилар назаридан четда қолмайди деб умид қиламиз.\nГулмира Тошниёзова тайёрлади\nТасвирчи Шерзод Эгамбердиев\nОнага берилган синов: “Чақалоғимни уч ойлигида ташлаб келганман, буниси соғайса бас”\n“Ҳар лаҳзада фарзандингиздан айрилиб қолиш қўрқуви билан яшар экансиз” – сабр ва шукр қилиб тонг оттираётганлар\n“Уч фарзандим етим бўлмасин” – иккала буйраги қуриган ота ҳаётга қайтишни хоҳлайди\n“3 яшар ўғлим йиғлаб отасига шифо сўрайди” – 31 ёшли йигит 5 йилдирки азобда


В Республиканской специализированной школе искусств прошло мероприятие “Первый звонок”\n2017 йилнинг 4 сентябр куни бўлиб ўтган ушбу тадбирда 800 нафарга яқин мактабнинг барча бўлим ўқитувчилари ва ўқувчилари, ота-оналар иштирок этишди. Мактаб ҳовлиси мустақилликни, ватанпарварликни улуғловчи чиройли таърифлар акс этган баннер ва тасвирий воситалар, шарлар ҳамда гуллар билан тантанали безатилди.\n2017 йилнинг 4 сентябр куни бўлиб ўтган ушбу тадбирда 800 нафарга яқин мактабнинг барча бўлим ўқитувчилари ва ўқувчилари, ота-оналар иштирок этишди. Мактаб ҳовлиси мустақилликни, ватанпарварликни улуғловчи чиройли таърифлар акс этган баннер ва тасвирий воситалар, шарлар ҳамда гуллар билан тантанали безатилди..Тадбирни мактаб -интернати директори Содиқов С.Т. очиб бериб, барча ўқувчиларга янги ўқув йилига улкан зафарлар тилади , юрт учун фидоий, соғлом ҳамда баркамол авлод бўлиб етишишларини, мактабда устозлардан мутахассислик ва умумтаълим фанлари бўйича қунт билан билим олишлари кераклигини жамиятда ўз ўринларини топишларини лозимлигини алоҳида таъкидлади. Шундан сўнг мактабга илк бор қабул қилинган биринчи синф ўқувчилари қарсаклар остида даврага таклиф қилинди\nБошланғич ва юқори синф ўқувчилари ўзларининг мусиқий ва бадиий чиқишларини тақдим этишди. Беғуборлик, соф орзу-умидлар рамзи сифатида ўқувчилар қўлларидаги шарларини учиришди. Биринчи қўнғироқ жаранги остида жажжи ўқувчилар озода ва замонавий ўқув хоналарига йўл олишди.